text:
Siman 16 den futbol Division di Honor ta mustra di ta bay ta decisivo considerando cu tin tres ekipo cu 32 punto riba top di e tabla di posicion di e campeonato actual aki. Nacional ta lider p’awo pa medio di miho diferencia di gol (+23) cu Estrella (+17) y Dakota (+16). E bataya pa keda den prome luga ta sigui ta importante cu tres wega so pa hunga pa culmina e campeonato promer cu play-off cuminsa. Tin cuater ekipo ta luchando pa e di cuarto puesto riba e tabla, Bubali cu ta di cuater tin 26 punto, un bentaha hopi chikito di un punto so riba e siguiente riba tabla cu ta Britannia, cu por cierto no ta hunga e siman aki ya cu nan rival riba schedule Nacional como actual campeon lo ta representando Aruba den Concacaf Caribbean Club Shield. RCA ta sigui Britannia riba tabla cu 22 punto, just cuater so for di clasificacion, y River Plate ta awo cu 21 punto, despues di e sorpresa grandi na man di Caiquetio den siman 15, unda nan a faya pa acumula punto den derota, pues, 5 punto so tras di Bubali pa e posicion number cuater cu ta nifica bay play-off.
Diabierna River Plate tin chens di bons bek pa haya tres punto importante pa keda den lucha pa yega play-off, un victoria lo nifica cu nan lo acumula 24 punto. Juventud, matematicamente ainda ta den wega pa purba alcansa Caiquetio pa evita degradacion automatico y en bes di esey hunga play-off di promocion- degradacion, nan ta 7 punto tras di e ekipo di Paradera.
Diasabra ta brinda nos e wega di Caiquetio, cu despues di e gran sorpresa cu nan a dal siman pasa, contra Dakota, cu ta purbando di recupera nan prome puesto riba e tabla dependiendo claro di loke Estrella hasi den nan wega cu Bubali, y Nacional ora nan ‘haal in’ e wega pendiente contra Britannia. Caiquetio ta keto bay destina pa hunga play-off di promocion-degradacion hunto cu La Fama y dos otro ekipo cu lo cualifica for di division uno, tur wega pendiente di nan ta “fogeo” pa mehora nan mes pa keda den division di honor, si nan hunga manera den e wega di River Plate den siman 16, nan ta bay tin hopi chens mes. E di dos wega Diasabra ta entre RCA y La Fama. RCA un ekipo cu a rebota bon den e dos parti di e campanja aki pero cu un poco di mala suerte den haya miho resultado, tin te cu awor 22 punto, cu un victoria na lo ta hopi mas cerca di e cuarto puesto, claro dependiendo di otro resultadonan. E contrincante di RCA cu ta La Fama ta te cu awor den play-off promocion-degradacion cu 16 punto, cinco so tras di River Plate, cu por cierto no mag pifia mas, La Fama ainda tin chens chikito pa scapa e play-off indesea ey si River Plate “flaquea”.
Diadomingo nos lo por wak Estrella midi forsa cu Bubali, e unico wega e dia ey, un wega clave pa tur dos. Estrella, cu un victoria lo purba recupera e prome luga despues di a perde e puesto ey contra Nacional den siman 15, pero pa diferencia di gol so, dependiendo di e resultado di Nacional vs Britannia ora nan enfrenta otro eventualmente. Bubali mester gana e wega aki pa libra nan mes for di e otro tres ekiponan cu ta halando rosea duro riba nan lomba, y keda cu 29 punto den e di cuater posicion riba tabla y pa bay play-off! Ban wak kiko ta pasa, suerte na tur, ban spera cu e fanaticada yega stadion pa sostene nan ekiponan den e ultimo weganan crucial di e campeonato aki.


c: text/html

text:
Enseñansa Primario (PO)
Un vision riba e cuido interno di alumno na e scolnan mester sali di un vision general riba cuido di alumno. Den e documento di vision aki, Departamento di Enseñansa lo elabora tocante su vision riba cuido di alumno dentro di enseñansa primario pa despues pasa pa trata su vision riba e cuido interno di alumno den enseñansa primario. Mas despues ta splica con e vision ta haya forma pa alfin yega na un modelo pa un structura di cuido interno pa enseñansa primario.
Despues ta presenta un modelo pa un structura di cuido externo. Por ultimo ta trata e rol cu Departamento di Enseñansa tin pa loke ta trata e creamento di condicion pa sigui implementa e cuido interno di alumno.
Enseñansa Avansa General (AVO)
Den e nota aki, bo ta haya un “update” di e vision y e resultado detaya di e proposicionnan menciona den e documentonan di 2002 y 2006 door di Projectbureau SHA. A base di e vision aki y e proposicionnan a logra ya basta riba tereno di cuido di alumno na e scolnan avo, desde 2003. Ta un bon momento pa expone un cuadro cla di e totalidad di cuido di alumno na avo, pa asina e scolnan por wak cual faceta ya ta desaroya y cual mester di atencion awor.
Den e documento aki ta detaya mas e cuadronan pa e sistema di cudio pa di un banda yuda e scolnan duna mas forma na nan vision y maneho den un sistema bon pensa y mas detaya di cuido di alumno. Na mes momento e nota aki ta brinda puntonan di atencion y metodo/idea pa e desaroyo necesario di maneho y condicion pa e funcionamento di e sistema di cuido aki.
Meta y grupo meta
Tin tres meta y grupo meta den e documento di vision aki:
- Duna direccion un banda na esnan cu ta traha maneho, nan por uza e documento aki como kapstok pa e otro nivelnan di enseñansa y di otro banda pa esnan cu ta traha maneho por sigui formula maneho tocante di e cuido interno di alumno;
- Duna direccion na esnan cu ta ehecuta maneho, entre otro e scoInan, e directiva di scolnan, Departamento di Enseñansa, seccion Facilidad di estudio y Guia, seccion Inspeccion, seccion Personal den Enseñansa y IPA seccion Nascholing;
- Duna elemento cu scol por uza. Pa uzo na scol lo mester concretisa mas cierto aspecto for di e documento aki. Scol mester traha su mesun cuido di alumno cu e puntonan di salida di e documento aki y cu nan mesun vision y nan caracteristicanan specifico di nan scol.
Documento di vision | Departamento di Enseñansa| oktober 2010
Visiestuk Interne leerlingenzorg in het primair-onderwijs
Visiestuk Interne leerlingenzorg in het Algemeen Vormend Onderwijs
Pa mas informacion tuma contacto cu Departamento di Enseñansa seccion Facilidad die studio y Guia.

robotstxt: allowed

filter: keep


text:
Johnnyhabibe.net – Otro siman e reunion bi-anual entre parlamentonan di Aruba, Curaçao, Sint Maarten y Hulanda ta tuma luga na Sint Maarten. Entre dianan 4 y 8 di januari e reunionnan lo tuma luga. Riba e agenda tin un cantidad di tema cu e cuatro parlamentonan hunto a scohe pa papia didje. Entre e temanan riba agenta tin e tema di cooperasion economico entre e cuatro paisnan, e posibilidad pa biaha entre Aruba, Corsow y Sint Maarten cu un carchi di identificacion oficial (=ID of Cedula), e posibilidad pa crea un area di “roaming” comun via internet, e problemanan cu studiantenan tin durante di nan estudio na Hulanda. Tambe tine temanan ‘pisa’ manera e conseho di Raad van State riba intervencion di Hulanda den asuntonan di Aruba, Corsow y Sint Maarten y e ‘areglo di conflicto’ (= geschillenregeling) cu Aruba tin ya hopi aña ta boga pe.
E reunionnan ta tuma luga dos biaha pa aña. Un biaha na Hulanda y un biaha na un di e tres paisnan Aruba, Corsow of Sint Maarten. Durante di e siman aki lo duna mas informacion riba e reunionnan aki. Ora bolbe lo duna informacion detaya di e reunionnan.


text:
Pronóstiko di tempu pa Kòrsou i bisindario bálido te djaweps mainta 6:00 o.l., 8 di yüni 2017.
Pronóstiko
Pronóstiko di tempu pa Kòrsou i bisindario bálido te djaweps mainta 6:00 o.l., 8 di yüni 2017.
Kompilá: Djárason 7 di yüni 2017, 05:00 o.l. (09:00 UTC).
Tempu: Parsialmente nublá ku algun áwaseru lokal awe mainta i mañan mardugá.
Temperatura máksimo lo alkansá 32 ºC i temperatura mínimo 27 ºC.
Solo ta sali 06:10 i ta baha 18:59 o.l.
Bientu: For di prinsipalmente direkshon ost i moderá te basta fuerte; forsa 4 te 5 (20 te 39 km/ora, 11 te 21 nudo). Espesialmente den dia, de bes en kuando fuerte den ráfaga; forsa 6 (40 te 50 km/ora, 22 te 27 nudo).
Situashon general: Un ola tropikal tabata situá awe mardugá riba parti oriental di Area di Karibe. Durante di próksimo 24 ora ta antisipá ku e sistema aki lo kousa desaroyo di algun nubia riba nos region. Prinsipalmente awe mainta i djaweps mardugá, algun di e nubianan aki lo produsí algun momento un of mas áwaseru di durashon kòrtiku riba algun parti di Kòrsou.
Kondishon di laman: Por lo general moderá ku altura di olanan entre 1 i 2 meter (3 pa 6 pia).
Sistemanan signifikante di wer tropikal: Ningun.
Fenómeno spesial: Ningun.
Pèrspektiva te djabièrnè mainta: Por lo general parsialmente nublá ku chèns pa un òf mas áwaseru lokal.
Meteorólogo: Capello/Rombley.
E próksimo boletin di tempu lo wòrdu publiká djárason 11:00 o.l. (15:00 UTC).


text:
Beisbòl
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Beisbòl ta un wega bat-and-ball game ku ta kedá hungá entre dos ekipo di kada un nuebe hungadó ku ta tuma turno di bati i filia.
E ofensa ta hasi atempto di skor kareda dor di bati e bala ku ta keda tirá pa e picher ku un bate ku ta wòrdu di swing ku un bate dor di e batedor i despues kore kontra di oloshi pasa 4 base; primera, segunda, tersera i home plate. Un kareda ta keda hinká ora un hungadó pasa na tur base i yega bek na home plate.
Hungadónan ku ta den e ekipo ku ta bati ta tuma turno pa bati kontra di e picher di e ekipo ku ta filia. E picher aki ta purba na preveni kareda dor di out batedonan den diferente manera. Un hungadó ku ta den e ekipo ku ta na bate i a yega base safe, por purba di roba base ora ku un kolega den su ekipo ta na bate. E ekiponan ta kambia entre bati i filia ora ku e ekipo ku ta filia saka tres out. Un inning ta ensera ku kada ekipo a bini na bate kada biaha, kuminsando ku e ekipo di bishita. Un wega ta ensera lo maksimo nuebe inning i e ekipo ku na final tin mas kareda empuha, ta sali e ekipo ganadó.
Un evolushon di bat-and-ball games mas bieu, un vershon mas kurú di beisbòl tabata wòrdu praktiká na Inglatera den medio siglo 18. E wega aki a keda hibá Merka pa imigrantenan, unda ku e vershon mas moderno a keda desaroyá. Na final di siglo 19 kaba, beisbòl tabata un deporte renombrá na Merka. Aworaki beisbòl ta hopi popular na Nort Amerika, partinan di Amerika Sentral i Sur Amérika, den region di Karibe i Sur Asia.
Na Merka i Canada ekiponan profeshonal den Major League Baseball (MLB) ta dividí den e National League (NL) i e American League (AL), kada un ku tres divishon: Ost, West i Sentral. E kampion di e liga mayó aki ta determiná pa medio di playoff ku ta kulmina den e World Series. E manera di hunga ki ta similarmente partí na Hapon den e Central League i e Pacific League i na Cuba den e West League i East League.
Peloteronan Kurasoleño konosí[editá | editá fuente]
Beisbòl ta un deporte hopi popular i importante pa Kòrsou. Kòrsou a produsí su primer hungadó den liga major, Wladimir Balentien, na aña 1989. Kòrsou tin un hungadó den liga major pa kada 21.000 habitante. Kompará ku Republika Dominikano (1 pa kada 125.000 habitante) i Merka (1 pa kada 503.000), esaki ta algu hopi uniko i ekstravagante.
Beisbòlistanan Kurasoleño popular ku (t)a hunga den eksterior ta inkluí:


text:
KRALENDIJK – Te ku awe Bonaire a wordu di spar di e korona-virus COVID-19 I despues di a sera skolnan, ofisinanan di gobiernu, ets I despues di lock-down di airport I haf riba 16 mart 2020 – E korona-virus manera establese pa WHO ta tuma ca 14 dia pa manifesta I infekta otronan- I awor kasi dos luna despues Bonaire tin 0, sero kaso di korona-virus.
Pueblo Boneriano manera otro pueblonan na mundu a wordu pusha den un situashon di miedu I kaos I a biba kada dia e krisis pa evita e risiko di wordu kontamina pa e korona-virus. E pueblo Boneriano a sigui I mantene su mes na tur ley I regulashonan preventivo. Asta kaminda e regulashonan ku ahinda ta na vigor, tabata altamente deskriminatorio kontra e poblashon lokal su manera di biba I kontra tur logika: pa ehempel kaminda ku restaurantnan-sektor-horeca, kasi tur propiedat di Hulandesnan-Oropeo ku despues di aneksashon di Bonaire na 10-10-10 pa motibu di eliminashon di sektor I empresarionan Boneriano – restaurantnan ta permiti pa keda habri bao di e ley di distansiamentu sosial pa tin 50 hende na e mes momento den nan negoshi/ restaurant (business as usual?) mientras di otro banda e fasilidatnan di deporte kaminda ni dos(2) hende por praktika deporte o kaminda no ta permiti mas ku tres (3) hende na beach. E lokalnan a wordu para I depriva di algu di rekreashon bao di e mesun ley-preventivo diskriminatorio pa risiko di korona. Ta kon por splika esaki?
Awor kasi dos (2) luna despues ku no tin niun, sero kaso di korona na Bonaire, gezeghebber Rijna, e porta-bos di gobierno Hulandes, den deklarashon publiko parse di a ekspone e plan Hulandes pa importa, introdusi e korona-virus na Bonaire. Sr Rijna ta informa: “pasobra Bonaire ahinda no tin ni un kaso konfirma, ku e suidadonan Boneriano mester ora ku na tin simptomanan paresido di grip-korona mester yama pa wordu di test pa korona-virus”
I na e mes momento Sr Rijna ta divulga ku ca 250 suidadonan registra na Bonaire ku aktualmente ta den eksterior lo wordu re-patria I bolbe Bonaire for paisanan/areanan infesta ku Korona I ku esaki lo ta bao di guia estrikto I medidanan preventivo I ku e hendenan aki lo bai den quaratino pa 14 dia ku un buddy designa pa soru pa nan nesesidatnan personal.
Esaki ta un desishon masha iresponsabel ku lo por pone gezagheber Rijna, e gobierno lokal, I e gobierno Hulandes ku ta esun ku ta disidi den e status kolonial aki, responsabel pa importashon di kualke kaso-di-korona I responsabel pa tur konsekUensia I posibel mortonan na Bonaire. E uniko manera ku e virus por yega Bonaire awor ta di importe. E mesun manera ku e gobiernu Hulandes ku ta rule na Statia resientemente a importa e korona-virus na Sint Eustatius dor re-partiashon, dor di un kargado di e virus. Niun hende na Bonaire por infekta otro ku o sin distansiamentu sosial pasobra e virus no ta na Bonaire. E mester wordu importa I manera gezaghebber Rijna parse di a anunsia ta premirando pa un test positivo pa asina por ordena un lock-down total pa sigui tene e pueblo den en status di miedu I kontrol kompletu? E pubelo Boneriano no tin derecho pa hanja algu bek di nan manera di biba? Bonaire no por keda un isla-liber-di-korona?
Loke a bira normal riba un isla di menos ku 20mil ku kasi tur dia nos ta eksperiensando diferente I in-eksplikabel mortonan natural bao di nos lokalnan den nos sistema di kuido. Pero awor desde e korona-krisis e mortonan diario/semanal natural aki parse di a stop di golpi na Bonaire- por ta pasobra dor di e korona mortonan mester wordu di investiga I raporta internashonalmente? Despues di dos luna sin niun kaso di korona, e anunsio espantoso di gezaghebber Rijna – ku nos ta na komienso di un periodo nobo pa bai test- pa sa di berdat ku nos no tin korona? Pa test serka esnan ku a kaba di yega for Oropa e Hulandesnan -eksperto-di- korona riba un isla liber-di-korona? E mensahe aki di e gobierno Hulandes vosifera pa gezagheber Rijna ta pa spierta o informa nos ku e eliminashon kontinou di e poblashon Boneriano awor lo sigui bao di e preteksto di e korona-virus importa pa e gobierno Hulandes?
James Finies, Presidente Fundashon Nos Kier Boneire Bek
URGENT APPEAL TO ALL SECTORS, BUSINESS, UNIONS, RELIGIOUS, TOURIST, BONHATA, USIBO, BBE, ALL BONAIRE CITIZENS TO STOP GOVERNOR RIJNA AND THE LOCAL GOVERNMENT UNDER INSTRUCTION OF THE DUTCH GOVERNMENT TO IMPORT THE CORONA-VIRUS TO BONAIRE TO INSTILL FEAR UNDER THE LOCAL POPULATION.
As of today Bonaire has been spared from the corona-virus COVID-19 and after closing schools, government offices, etc and then lock-down of the airport and port on March 16, 2020 – The corona-virus as established by the WHO it takes ca 14 days to manifest and infect others – and now almost two 2months later Bonaire has 0 zero cases of Corona-virus.
Bonaire people as other world communities has been pushed into a situation of scare, fear, chaos and has lived every day through this crisis to avoid the risk of being contaminated by the corona-virus. The Bonaire people has followed and adhered to all preventive laws and regulations. Even where these regulations still in place up to now, were highly discriminatory against the local way of life and against all logic’s: for example where the restaurants-business- sector, all mostly Dutch owned after the Dutch-annexation of Bonaire on 10-10-10 due to the elimination of the local Bonaire business sector and peoples – restaurants are allowed to stay open under the social-distancing rule to have 50 people at the same moment in their business/restaurant, (business as usual?) but at the other hand the locals sport-facilities where not even 2 people can sport or where not more then 3 people are allowed together on the beach. The locals were stopped and deprived from some recreation under the same discriminatory prevention-rule of the corona-risk. How is this then explainable?
Now almost two months later after having no-single, zero corona- cases on Bonaire- the governor Rijna, the local spokes-person of the Dutch government, in a public address seems to have exposed the Dutch plan to import- introduce the corona-virus to Bonaire. Mr Rijna informed that “because Bonaire yet don’t have a confirmed case, the people of Bonaire should if and when they have flu-corona-related-symptoms should call to be tested for corona-virus”
And at the same moment Rijna divulged that ca 250 Bonaire registered citizens that are currently in the exterior will be returning, repatriate to Bonaire from Corona-infested-countries/areas and that this will be under strict guidance and preventive measurements and these people will go in quarantine for 14 days with a assigned buddy to take care of their personal needs.
This is a highly irresponsible decision that might put Governor Rijna, the local government and the Dutch government which is deciding in this colonial status, responsible for importation of any corona-cases and all related consequences and possible deaths on Bonaire. The only way the corona-virus can reach Bonaire now is by importing it. The same way that the Dutch-government that rules Sint Eustatius recently imported the corona-virus in Sint Eustatius, through re-repatriation, through a carrier. No people on Bonaire can infect each other with or without social distancing because the virus is not on Bonaire. It has to be imported and as governor Rijna announced and seems to be looking forward to a positive test to be done shortly so to have a complete lock-down to keep the people in a status of fear and complete control? Are the Bonaire people not entitled to have back some of they own way of life? Can Bonaire not remain a corona-free-island?
What became normal on an island of less then 20thd that everyday we have been experiencing several unexplained and un-investigated natural deaths of locals in our healthcare system. But now since the corona-crisis these daily/weekly natural deaths stopped abruptly on Bonaire – maybe because now due to the corona natural deaths should be tested and reported internationally? After two months of no corona case, the grim announcements of governor Rijna- that we are at the start of a new period to go test – to know for sure that we have no corona? Go test with the just arrived from Europe Dutch-corona-experts on a Corona-free-Bonaire- island? Is this message form the Dutch government by our governor Rijna to warn or inform us that the continuing elimination of the Bonaire people will now continue through Dutch imported corona-virus pretext?
James Finies, President Fundashon Nos Kier Boneire Bek


text:
ORANJESTAD – Aruba Bank a anuncia diamars cu e la cera un convenio cu FirstCaribbean International Bank (Cayman) Limited (“FCIB Cayman”), un subsidiario enteramente propiedad di FirstCaribbean International Bank Limited (“FirstCaribbean”), pa cumpra cierto di nan activonan bancario na Aruba. E transaccion ta suheto na aprobacion segun regulacion pa Banco Central di Aruba (CBA). Ta spera di finalisa e transaccion den e proximo lunanan.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
AMSTERDAM – Des Balentien (31) aña pasá a pèrdè si ruman hòmber Inchomar (33). A tir’é mata na Amsterdam-Zuidoost. Den un entrevista ku Ret Karibense Des ta konta kon e ta dil ku e pèrdida grandi aki i ki papel importante muzik i su isla Kòrsou ta hunga den esaki.
Des ta espesialmente konosí di e sinenan inspirashonal riba YouTube “YouGottaBelieve”, den kua e ta motivá hóben pa hasi algu ku nan bida. Ounke último añanan el a para komo coach pa gruponan di hóben, for di dia di morto di su ruman e ta preferá di profilá su mes komo rapper.
Video na Hulandes
Guilliano Payne den kombersashon ku Des Balentien
Pa Des muzik ta e manera final pa kura su mes di e trouma ku el a haña ku pèrdida di su ruman. “Na lugá di mi bai un sikoterapista, mi ta preferá di hasi esaki”, e ta bisa. Despues di su morto media hulandes hopi bia a yama su ruman un kriminal i esei tabatin un impakto profundo riba Des i su mama. Des a pone un sine emoshonal online, kaminda el a desahogá ku kurason tokante di esaki.
Video na Hulandes
Video ‘You gotta Believe’
Keho sikológiko den komunidat antiano ta un problema grandi, a sali for di sifra di CBS Jaarrapport Integratie 2018. Hende di desendensia antiano tin gastu di kuido dòbel di loke esnan di desendensia hulandes tin. Tòg hopi antiano no sa di haña kaminda pa e ousiliante sikológiko. Gladys Brinkman-Reigina, sikólogo i pedagogo, ta bisa ku ta pasobra hende den e komunidat aki ta mira esaki manera ku bo no por hèndel bo mes problemanan. Hopi antiano segun e no ke sa mes ku nan tin problema.
Religion i superstishon
Segun Brinkman-Reigina e echo ku hopi antiano ta religioso ta hunga un papel grandi den e motibu pakiko nan no ta buska ayudo profeshonal fásil. Des ta rekonosé ku masha hopi antiano ta kore buska religion i superstishon despues di un eksperensia troumátiko.
Komo yu di mayornan ku rais dominikano i antiano e ta bisa ku di un banda el a lanta ku ‘ku ekspreshonnan kultural típikamente kristian i di otro banda ku superstishon típikamente antiano’ manera ‘bòltu bo slòf’ òf `no kana na rudia’. Por lo demas Des mes no ta religioso.
Brinkman-Reigina ta bisa ku religion i ayudo profeshonal por eksistí banda di otro masha bon. “No tin nodi di ta òf – òf, sino por ta ‘i – i’ tambe. Si bo kibra bo pia na kas, bo ta bai serka un hende ku tin konosementu di esaki. Brinkman-Reigina ta menta tambe e importansha di un sikólogo ku por traha kulturalmente sensitivo. “Bo mester di un hende ku ta komprondé abo i bo kultura.”
Pèrmití emoshon
Ounke Brinkman Reigina enfátikamente ta apelá pa sí buska ayudo profeshonal ora di eksperensia troumátiko, e ta mira ku hende por yega basta leu kaba si an ekspresá nan mes via un hòbi manera muzik. “Ta importante pa bo tin e kurashi pa atmití e emoshon i pensa na un manera seif kiko e loke ku a pasa ta hasi ku bo.”
Segun Des den komunidat antiano no ta papia hopi tokante di doló. “Bo ta siña tur sorto di kos, pero niun hende no ta siña nos kon pa dil ku doló.” Des ta pensa tambe ku e poseshon di hopi orguyo i pa no por hèndel feedback ta pone ku hende di desendensia antiano hopi bia no ta pidi ayudo.
“Un ego vulnerabel ta sòru pa bo por krese komo persona. Mi mes tambe mester a eksperensiá esaki.” Des ta rekomendá tur hende pa den kaso di un eksperensia troumátiko nan haña un manera pa habri nan horizonte pa medio di hasi ‘algu di balor’.


text:
Di sirbishi di contamento di elke a permit abreviá un loke reino su largura di vários karakter.
Por ta asina, ta posibel pone un loke kòrtiku unda e largura nágima di elke ta limitá. E URL kortiku ta fásil ta kòrda, inspirá na Telefon òf den un konferensia di un Institushon educativo.
Planificacion di contador di elke:
1. Ku e opcion di vota su mes URL kortiku òf no E.
2. Ku òf no registro.
Abreviá elke sin registratie a pèrmití no ta perde or read un kuenta den e Cortico, sino abreviá e loke ta inmediato.
Sinembargo, e registro di e kantidat presentá na e usuario ta un personalidad additional, den partikular:
– Posibilidat pa editá elke largu i sorto.
– Ta wak estadístika, gráfika di ayudo pa dia i or, geografia di tráfiko riba tera ku visualisa riba e mapa, Fuentenan di tráfiko.
– Redukshon musica di nace. Por reduci milnan di nace na biaha descargándolos di archivo CV ku ta kontené elke largu i sorto den nan respektivo pilarnan, e di tres pilar opcion por kontené encabeza.
– Orientation geografia. Ta posibel hasi e mesun loke kortiku pa bastante di diferente tera conduci na diferente elke largu. Pa hasi esaki, ta kere elke sorto additional grond un señal menos i un kódigo di tera di dos literatura chikitu di URL kortiku.
– Abreviá nace na kla API.
3. Krea un loke kortiku den e dominio di Konstrukshon òf su mes dominio.
Categories pa usuario di contador di elke:
bai. Universidat i otro institucion educativo. Di profesor kòrtá di nace na material di kapasitashon i na videoconferencias grupales di Microsoft Team, Som, WhatsApp, etc
B. bongers popular di Youtube. Kòrtá di elke e patronchi di sitionan externo i instante URL corda riba e detayá di video òf su mes observacion, ku ta fia den e parti ekstraordinario mesora òf despues di tempu.
C. Escritor nan produsí russ di bukinan di vidio i proklamá un kortiku loke ta un biblioteka den liña unda bo por kumpra di su bukinan.
d. di vendedores den liña ku euskara di elke di felida na kla den su contamento. Ademas, ei e posibilidat pa prevení opreshon komo parti di e programa di felida ku ta minimal e kantidat di lis na elke di felida. Pa hasi esaki, por agregá un kantidat di siensia di lis òf un or di lis manera merkado additional di URL largu ora ' den un loke ta afiliá. E informashon for di e programa di felida mustra tur e números di siensia di lis i su tempu. Den kaso di algun lis no aparece den e informashon, su disposicion ta bienestar lihé ku números di siensia di lis amigos.
a. specialisa den SO na kòrtá elke SO aterisando fase di palabranan clave den un URL kortiku. E opinion, e palabranan clave komo parti di un loke kortiku ku un directamente na kla for di un direccion 301 un loke largu nan tin un impakto positivo den e promocion di e motor di búskeda di e palabranan aki. (Palm). Na komandante, SO e ta un sera interesante i materia. Ta kere ku SO a muri ta hasi hopi tempu. No tin tecnologia ku ta funciona, so na algun persona konosé di nan. Un di nan utilidat 301 direccion di URL corda.
F. institucion Estatal i gubernamental riba diferente tera.
Karakterístika interesante di contador di elke:
– Mei abreviá un loke tin un lugá, e no ta konsulado na no dominio, aterisando so un direkshon P.
– Si ' den un loke tin un archivo gráfika ku moveshon JPG, PNG òf otro i a sera un loke kortiku di e etiqueta HTML , e etiqueta tèrminá pensionado.


text: KRALENDIJK – Djaluna i djamars último Radio Live 99.9 FM tabatin bishita di un grupo di mucha di fakansi plan “WedoE”. E grupo di muchanan a presentá pa tuma nota di kiko tur ta sosodé na un Radio emisora. Huntu ku Tio Tony Angila nan a wak rònt i hasi diferente pregunta pa nan ta bon informá. Durante e paseo nan a haña e oportunidat pa manda saludo pa un famia na radio, hasi grabashon di stèm i graba video. Esaki sigur ta tremendo eksperensia pa nan. E muchanan di fakansi plan “WedoE” entre otro tabata kompañá pa lider Sensy Mansveld, Merry Lomp, Artimah Charles i Destiny Bernabela. E muchanan a keda asombrá i kontentu di por a mira kuantu kos ta sosodé. Momentu ku nan a pasa serka Tio Fittipaldi Pietersz, el a splika nan su tarea i a saka potrèt ku nan, loke entre otro e ta hasi. Saliendo for di kantor di Fittipaldi un di e muchanan a bisa: E mener tin un tarea mas. E ta sirbidó di misa. Pues e muchanan ta na altura ken ta ken i loke nan ta hasi. Fittipaldi a apresiá e remarke. Potrèt ta ilustrá e muchanan ku a pasa pa sera konosí ku Radio Live 99.9 FM resientemente.


text:
ORANJESTAD — Despues di a salta un aña pa motibo cu no por a haya financiamento, Aruba International Film Festival (AIFF) ta regresa pa su di cinco edicion entre 7 y 11 di oktober, cu cambionan den organisacion, introduccion di un mercado di cine nobo y cu patrocinio – sinembargo cu menos placa – di Aruba Tourism Authority (ATA).
Ayeranochi AIFF a emiti un comunicado den cual ta anuncia e regreso di e festival di cine y a habri inscripcion pa cineastanan y productornan cu lo kier participa na e diferente competencianan di cine y documentario, pero tambe na e International Film Market Aruba (IFMA), na unda lo por presenta y bende peliculanan na entre otro companianan di distribucion.
Segun Aaron Hose, cu e aña aki ta encarga cu programmacion di e festival, esaki lo ta un factor importante pa trece un otro tipo di turista afluente na Aruba. “Cumpradornan y bendedornan di pelicula cu den dia lo participa den e conferencia y den otro oranan lo explora nos isla. Asina nos ta yuda crea un grupo nobo di bishitantenan cu ta bin bek cada aña”, segun Hose, cu ta bisa tambe cu e aña aki lo enfoca hopi tambe riba contenido di e programacion.
Jonathan Vieira
Hunto cu director di evento Rebecca Roos y CFO Frits Israel, Hose e ta forma e directiva nobo di AIFF. E nomber cu falta ta esun di fundador Jonathan Vieira. Na 2013, e ultimo edicion di AIFF a tuma lugar despues di un edicion na 2012 den cual a añadi un serie di concierto grandi cu a hinca Vieira particularmente den un debe miyonario. Esaki a causa cu pa e siguiente edicion, ATA a descontinua su patrocinio anual. Apesar di esaki e organisacion a logra di organisa un festival riba un escala mas chikito y na un localidad nobo. Sinembargo ora a sali na cla cu gobierno lo no patrocina e edicion di 2014 tampoco, a dicidi pa no organisa un AIFF e aña ey. Na cuminsamento di aña aki, presidente di ATA Ronella Tjin Asjoe-Croes a duna di conoce cerca prensa local cu ATA y AIFF tabata na mesa cu otro atrobe pa yega na un acuerdo riba patrocinio.
Na momento ey Croes a bisa cu ATA lo tabata kier mira cambionan den e organisacion pa loke ta entre otro tambe e posicion di Vieira, pa por tin e confiansa pa patrocina AIFF un biaha mas. Na final a yega na un acuerdo. “Jon ta keda nos co-fundador, pues den e sentido ey e ta keda envolvi y su contribucionnan ta keda clave. Pero su prioridad personal ta pa paga tur cuenta cu ta habri ainda di 2012, mientras cu e resto di e team ta enfoca riba e edicion di 2015 y posibel edicionnan den futuro”, segun Hose.
Menos placa
E suma cu ATA ta duna AIFF ta casi mitar menos cu e mey miyon dollar di añanan anterior, 280.000 dollar pa ta exacto, asina presidente di ATA ta laga sa. “Tin management nobo y nos kier aserca e evento aki cu cautela, aunke cu e parti di film festival a score bon semper pa loke ta relacion publico pa Aruba. Tin un management fuerte y experto. Mira esaki mas bien como confiansa di ATA den e evento aki”, segun Ronella Tjin Asjoe-Croes.
Autor Ariën Rasmijn


text: KRALENDIJK – “Testnan ku ta duna resultado rápido, no ta hasi sufisiente distinshon entre un persona ku síntoma di grip i un persona infektá ku Coronavirus”,Dr. Marian Luinstra Passchier di Salubridat Publiko(PG) a bisa resientemente. El a sigui bisa ku e tèst rápido no ta funshoná korektamente pa usa na un aeropuerto. “Ta buskando otro opshon pa hasi tèst ku ta duna resultado rápido i konfiabel. Tin diferente tèst ku ta den desaroyo, i na Hulanda nan ta atendé ku nan, i momentu nan ta bon, Hulanda lo informá di esaki i hasié disponibel. E motibu ku ta deseá pa usa un tèst ku ta duna resultado rápido; si un persona tèst na Hulanda i e ta negativo, por sosodé ku sierto hende tin e vírùs sinembargo ta tèst negativo. Momentu ku nan yega Boneiru por bolbe tèst pa asina tin un bista mas sigur si e persona ta infektá ku e vírùs si òf no. RIVM a bisa ku e tèst ku ta duna resultado rápido ta bon pa usa na momentu ku tin hopi hende malu, i ta deseá pa hasi un tèst rápido pa detektá si nan tin Coronavírùs. Pues lamentablemente pa awor no por hasi uso di e tèst ku ta duna resultado rápido pa e fluho di biahero”, Dr. Marian Luinstra Passchier a bisa.


text:
Hungamento di sam
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Hungamento di sam ta un sistema di microfinanzas masha popular na Aruba y Corsou. Esaki ta un sistema di spar, den cua un grupo di hende ta paga un placa fiho durante cierto temporada y cada biaha un di e hendenan cu ta forma e grupo ta na turno pa cobr'e completo. Esun cu ta na cabes di e sam ta haya pago pa esaki. En general hungament'i sam ta hung'e den un circulo sera, manera team di trabou of grupo di famia.
Antes e tawata un sistema pa spar placa, mas tanto pa hende pober cu tawatin mester di haci nan cos, p.e. pa mantencion di cas. Awendia bo por hacie na un manera mas moderno, via credit union y banco. Pa e hende participa e wega aki mester ta dispuesto pa no falta di paga ora tu su turno. Tin cuater tipo di sam: sam di dia, sam di siman, sam di kinsena (cada 15 dia) y sam di luna. Esaki ta mas un custumber pa e taxista y chauffer di bus cu gusta hunga esaki. Na Corsou nan ta yama esaki 'kalbas'. Ta papia di esaki, pasobra antes tawata warda cen den calbas.


text:
Aruba ta un di e paisnan cu ta sobresali den e cantidad di mucha cu ta keda sinta. E average ta 5%, pues 1 pa cada 20 mucha den Caribe y Sud America, pero lamentablemente na Aruba e no ta un excepcion ora mas cu mita di un klas ta keda sinta. Nos di UPP kier pa tur mucha haya un miho mañan y kier brinda tur e opportunidad pa ta exitoso. Tambe nos ta reconose cu e trabou di un maestro na Aruba ta hopi mas duro, pavia di e cantidad di mucha cu ta papia un otro idioma na cas cu e idioma di instruccion na scol. Esaki ta trece cu n’e cu un maestro mester splica e mesun materia varios biaha, cu e no ta haya tempo pa bay mas profundo riba e materia pa esnan cu ta capta tur cos lihe, ni tempo pa yuda tur esnan cu tin problema cu e materia debidamente. Falta di comprondemiento y ayudo, pero tambe falta di tareanan riba un nivel mas halto por causa problemanan di comportacion di muchanan den klas. Pa e motibonan aki, nos kier introduci tres solucion: 1) Scol Multi lingual, 2) Klassenassistent PO y VO 3) Fondo di Desaroyo di Educacion.
SCOL MULTI LINGUAL
E prome manera pa combati e problemanan aki, ta door di ofrece mas cu un idioma di instruccion na scol. Esaki por hasta wordo haci, sin cu mester cambia e idioma di instruccion officialmente, pero… e scol mester ta bon equipa y facilita pa cu e Gobierno, pa asina directiva hunto cu e maestronan por eherce e tarea aki. UPP lo percura pa bin cu un MB, pa lanta diferente Grupo di Tarea na Directie Onderwijs, pa traha materialnan y pone nan disponibel online. E por encera traduccion y desaroyo di materia y prueba. Ademas tin un projecto cu ya caba a prueba su mes exitoso cu ta yama Projecto Scol Multilingual: Caminda un mucha ta haya educacion den Papiamento prome, pero na e mesun momento ta haya e tres otro idiomanan pareu den un forma di wega. TTO ta Twee Talig Onderwijs, ta ofrece cierto vak den un idioma stranhero: Ingles y Spaño. Studiantenan por scohe pa haya p.e. biologia, matematica, aardrijkskunde etc. na Ingles.
KLASSENASSISTENT
Na di dos lugar, nos tin cu enfrenta e problema di falta di comprondemiento door di duna un mucha mas guiya. Esaki por sosede door di laga un klassenassitent guiya gruponan chikito di mucha cu ta ripiti cierto tareanan riba computer. Un klassenassitent tambe por coregi e tareanan, pa asina e maestro por tin mas tempo pa duna splicacion y tambe guiya e muchanan cu ta compronde y caba cu e materia hopi lihe y mester di materianan addicional riba un nivel mas halto. Esaki lo bin riba nivel di SPO, PO, VO y EPI pa asina subi e cantidad di studiante cu ta gradua.
EQUIPA TUR SCOL IGUAL
Pa ‘level up’ nos educacion, trece riba un nivel mas halto, un Gobierno mester ta mes motiva cu e maestronan y muchanan. Si un Gobierno no ta motiva pa facilita tur scol, nos no por cumpli cu e sostainable Goals di United Nations, nos no por yega na un educacion di calidad. Pe e motibo ey partido UPP lo percura pa lanta un ‘Fondo di Desaroyo di Educacion’ cu no ta mara na ningun Gobierno cu ta sinta. Tur placa eyden lo ta aloca pa Enseñansa y no por wordo uza pa algo otro. Asina nos por logra cumpli cu e reglanan di United Nations, di cual e Meta Sostenibel numero cuater ta: “Educacion di Calidad”. Si tur scol wordo facilita cu e materianan cu un scol mester den ciglo 21, e resultadonan di Enseñansa na Aruba lo subi, ora e cantidad di mucha cu ta keda sinta of ta zak pa nan examen lo baha drasticamente. Alo largo, nos lo wak cu varios problemanan social y problemanan di salud lo baha. No laga e dicho di Nelson Mandela: “Educacion ta e miho arma pa cambia mundo.” keda un dicho so. Ban traha pa logra un miho mañan pa tur.


text:
Awe tardi Cuerpo Policial Aruba a confirma cu e sospechoso Jason Mathilda keto bay ta cera. E sospechoso ta encarcela na ward’i polis di Noord, situa na Shaba. Ta acus’e di ladronicia, pa cual e mester duna cuenta y rason na recherchenan cu tin e caso. Mañan fiscal lo mester tuma un decision si ta prolonga su detencion cu ocho dia mas of si ta lag’e den libertad condicional pendiente e investigacion andando.
Hopi hende a imagina cu, debi na e persecucion di oranan largo su tras y e forma con el a burla di autoridadnan, cu lo a impone mas acusacion contra dje. Pero parce cu e recherchenan encarga cu e investigacion a pone solamente “diefstal”, cu lo haci cu mucho dia no por want’e den prizon, pio pasobra e delito na final lo por bira “joyriding” pasobra e no a purba sconde e vehiculo of bend’e cu otro hende, etc.
Jason Mathilda, aunke hoben, solamente 30 aña di edad, ya a cana un trayecto penal lago den su bida. A bay cera na mas di un ocasion y como tal ta consider’e un conocido di husticia y hasta di ta un figura peligroso. Den termino policial ta referi na dje como “vuurwapen gevaarlijk” pasobra su ultimo acto criminal tabata posecion di un arma di candela.
Fiscal lo laga sa mañan atardi ainda cu si e tin cu sigui den detencion preventivo na ward’i polis of si e por bay cas numa pendiente mas investigacion. Den un caso asina ta tuma su declaracion, esun di e doño di e mashin acuatico, check si e por a comete daño na e vehiculo y cera e caso pendiente pa e bay dilanti mesa berde. Tin hasta chens cu fiscal por opta pa dun’e un “taakstraf” pa e hazaña cu el a comete dialuna atardi te den oranan di anochi.


text:
WILLEMSTAD – Despues di a warda un aña i mei Kòrsou a haña un inspektor nobo di Salubridat: Gersji Rodrigues Pereira. E médiko hulandes ta konsiente di e herensia ku e mester atendé kuné. Inspekshon di Salubridat ta hañando hopi krítika, pa motibu di falta di personal trato di keho ta tarda, i Sehos ta yen di kontroversia. Ta manera espesialmente e siruhanonan por hasi i deshasí manera nan haña bon.
Rodrigues Pereira ta bisa ku e tin eksperiensha ku instanshanan ku ta haña hopi krítika. Anteriormente e tabata presidente di direktva di e hòspitalnan di IJsselmeer, kaminda el a baha na 2008 pa motibu di un maneho ku tabata faya den e klínikanan di Lelystad i Emmeloord. “Mi sa ta kiko ke men para na kabes di un hòspital problemátiko ku problemanan finansiero i mal mantenshon di e salanan di operashon.”
Rodrigues Pereira mes ta bisa ku e tempu ei e no a logra pa pone e hòspitalnan bèk riba pia i di akuerdo ku e Konseho di Supervishon a baha. El a kompartí e pasado aki ku Minister Ben Whiteman di Salubridat, kende djaluna a firma un dekreto pa su nombramentu. “Ami ta masha sinsero tokante di esaki”, Rodrigues Pereira ta bisa.
St. Maarten Medical Center
Sin embargo e sinseridat aki a yega di lag’é na kaya anteriormente; su nombramentu na 2013 komo direktor di St. Maarten Medical Center a kai na awa despues di protesta di miembronan di personal i sindikatonan.
Tòg e ke sigui e trayekto di transparensha i mantené komunikashon abierto ku prensa, algu ku a nèk su predesesor Jan Huurman. Mi ta haña importante pa keda tene siudadanonan na altura di e kalidat di kuido ku ta duna. Parti di esaki ta ku ta tuma keho serio i ku ta trata nan den un término rasonabel, pa despues informá siudadanonan.”
Rodrigues Perereira tin algun luna kaba ta bishitá Kòrsou pa hasi diferente proyekto pa ministerio di Salubridat. “Sinseridat ta importante; Kòrsou ta un komunidat chikitu. Tur hende konosé otro. Ora trata un keho ku hende a entregá esaki ta stimulá otro hende pa entregá keho. Gobièrnu tin e obligashon pa perkurá pa bon kuido di salú i nos mester mustra komunidat esaki.” E inspektor nobo ta añadí si ku no ta e intenshon pa ‘horka’ hende.
Djaluna Rodrigues Pereira ta kuminsá su tarea nobo. E ta konsiente di tur relato den prensa tokante keho ku no a trata i e mal estado di Sehos. Otro siman e sa unda e ta bai kuminsá. “Promé mester deliberá ku inspektor general naturalmente. Ku mi proyektonan anterior na ministerio mi a bishitá hòspital diferente be. Mi a mira kon ta pará na hòspital i e problemanan ku tin ku konstrukshon nobo”, e ta bisa.
Pobersitu
“Wea di pa falta di stul e ta sinta riba tres pieda. Esaki tabata e kaso na Hulanda tambe: e hòspitalnan di IJsselmeer tabata e pobersitunan bou di hòspitalnan i pa añanan largu tabata haña atenshon di prensa. Mi sa mihó ku hopi hende kon difísil ta pa trata ku esaki. E mas importante ku mi ta trese di mi eksperiensha di trabou di ántes ta ku mi sa bon riba kua puntonan mi mester paga tinu.”
Outor Leoni Leidel-Schenk


text: KRALENDIJK – Fundashon Mariadal (FM) tin un plan pa loke ta trata sitio pa stashoná vehíkulo pa empleado, tabata entre otro loke direktor di Fundashon Mariadal dòkter Giovanni Frans, a bisa Radio Live 99.9 FM. El a sigui konta ku trabounan ta andando riba tereno di hospital i manera terminá e trabounan, e espasio ta presentá. “Den futuro empleadonan no tin niun motibu pa usa e lugá pa stashoná outo parti pafó di e tereno di FM, loke aktualmente ta e kaso. Loke ta e kaso awor tin kantidat di kònteiner riba tereno di FM, i ta pone ku no tin espasio pa stashoná e empleado su vehíkulo. Poulatinamente e kònteiner nan ta bai for di e tereno momentu ku terminá kada fase di trabou, i asina krea espasio liber pa stashoná outo. E plan ta pa tur vehíkulo di trahadó ta stashoná riba tereno di FM. Boneiru ta den desaroyo i ta sigui desaroyá. Mester yega awor na un diálogo entre OLB i RCN, kon ta bai krea mas lugá pa stashoná vehíkulo pa esnan ku ta bishita hospital. Esei no ta solamente responsabilidat di FM. A drecha e struktura ku tin rònt di FM, ku awendia ta yuda hopi ku e problema di awa riba e tereno momentu ku áwaseru kai. E problema no ta kompletamente solushoná. Mester atendé esei i ta parti di gobièrnu. Pues ta diferente kos tin ku atendé parti pafó di FM, entre otro e parti di pasada di awa, lugá pa stashoná, guia pa tráfiko ta ku ménos velosidat. Ta responsabilidat di entidat públiko i RCN huntu ku FM, pa wak kon ta yega na e forma mihó pa drecha loke ta rekerí atenshon,”dòkter Giovanni Frans direktor di FM a bisa.


text:
Un grupo di studiante di Colegio EPI su unit Salubridad & Servicio actualmente ta dunando nan aporte n’e campaña nacional di vacunacion contra Covid-19.
E studiantenan ta den e ultimo añَa di nan estudio na Colegio EPI caminda nan ta preparando pa nan futuro profesion den cuido di salud, cu un periodo di practica cu ta parti esencial di un MBO-opleiding.
Bou di guia di e profesionalnan di DVG, nan ta staciona n’e prikpost na Santa Cruz. Eynan nan ta traha den un team di asina yama “trekkers” y “prikkers”, caminda cu e trekker ta yena e inyeccion cu e liquido di e vacuna contra Covid-19, y e prikker ta suministra e inyeccion na cada persona.
Naïr Kelly, studiante di examenjaar di e opleiding Verpleging Niveau 4, ta fungi como zorgcoördinator n’e prikpost aki. El a cuminsa cu su stage na DVG aña pasa, net prome cu e pandemia di Covid-19 a cuminsa na Aruba.
Durante e periodo aki el a haya un bon preparacion practico y a gana hopi experiencia, y aworaki e por guia su colega studiantenan. Jaylee Gutierrez, Kendra Regis, Jealine (Samantha) Rivera y Shariënne Winterdaal ta studiantenan di e Opleiding Verpleging, mientras cu Angelica Diaz y Ralaquecha Joseph ta studiante di Verzorging.
Hunto nan ta haciendo un diferencia den e lucha contra Covid-19 y na mesun tempo nan ta haci nan stage, cual lo hiba nan mas cerca di tin nan diploma den nan man. Na fin di cada siman nan ta bin campus di Colegio EPI p’asina raporta na nan mentor, sra. Myloushka Wernet-Burleson, pa sigura cu tur cos ta canando bon.
Colegio EPI ta sumamente agradecido na DVG cu a brinda e studiantenan e oportunidad pa pone loke nan a siña den practica. Nan a ricibi instruccion y training di parti di e profesionalnan di DVG p’asina cumpli cu tur e rekisitonan stipula.
Tambe nos ta hopi orguyoso di por conta cu e confiansa di DVG den e preparacion cu nos ta duna nos studiantenan, reiterando cu Colegio EPI como institucion di educacion y su programanan tin un balor inmenso pa nos comunidad, caminda cu nos meta principal ta pa forma profesionalismo y personalidad.


text:
Oranjestad-Na Aruba riba tereno politico ainda nos falta hopi pa madura y falta ainda tambe pa pueblo compronde y bira consciente riba e esencia di politica y principalmente comprende e trabao di nos como parlamentario. Un democracia parlamentario tin como punto e trias politica pa trece balance y pa garantisa cu pueblo por tin bon gobernacion, transparencia y sigur integridad. E trias politica ta papia di separacion di podernan, pero na Aruba nos ta papia mas bien di reparticion di poder.
Trias politica
E poder legislativo (Parlamento) cu ta e representacion di pueblo di Aruba y no di un partido politico (Staatsregeling III.1) ta e organo cu tin di papia den nomber di pueblo, tin di scucha pueblo, trece nan preocupacion dilanti y cu nos constitucion ta duna nan e instrumentonan hopi importante pa por haci nan trabao den nomber di pueblo cu ta e derecho di haci pregunta na e minister y staatssecretaris, derecho di iniciativa unda cu por bin cu ley y esun di mas importante e derecho di aproba un presupuesto.
E poder ehecutivo ta den man di gobierno cu ta fiha su maneho pero tambe ta esun cu ta bin cu leynan di iniciativa cu na final di dia ta keda den man di parlamento, si ta aproba of no ta aproba. Y e poder di hurisdiccion (rechtspraak) ta den man di hueznan cu tin e deber di protega e ciudadano den su derechonan unda ta controla si tur procedura tuma pa gobierno a bay conforme ley.
Un parlamento critico
Pakico e splicacion den corto aki? Ta debi cu pa basta dia nos por a tende hopi comentario principalmente riba e trabao di parlamentarionan unda cu tin ta vocifera cu nan lo ta haci di mas, principalmente e parlamentarionan cu ta sostene e gobierno, door di a haci riba 1000 pregunta pa locual ta trata presupuesto y cu nunca antes esaki a pasa. Tambe bo ta haya comentario riba e cantidad di mocionnan cu a ser presenta, sin conta na momento cu un parlamentario bay publicamente y duna su pensamento riba maneho y ta ser mal interpreta y sigur esnan den oposicion ta haci mal uso di esaki pa core haci propaganda politico infantil cu ta refleho di falta di madures politico. Pakico ta bisa esaki? Pasobra esaki pami ta netamente pakico pueblo a vota pa un cambio. Porfin tin un parlamento cu no ta un stempelparlement, cu a permiti cu awendia nos tin un debe grandi unda cu 93 cen di cada florin ta bay na paga debe. E refleho di un parlamento critico cu ta haci uso di su derecho pa haci pregunta y unda cu a haci riba 1000 pregunta den e ultimo presupuesto.
Mocion ta deseo di pueblo
Mocionnan cu a ser entrega ta muestra cu e parlamentarionan aki ta scucha pueblo y mocionnan ta deseonan di pueblo di kier wak algo diferente. No ta pasobra bo tin un maneho kiermen cu e ta e mihor. Si pueblo ta desea algo otro bo tin di scucha y trata na haci cambionan pa cumpli cu deseo di un pueblo pasobra na final di dia ta pueblo ta e huez cu lo dicta si un maneho tabata bon. Pero como parlamentario y den e area cu mi tin conocemento semper lo mi keda trece mi pensamento y para tras di pueblo cu mi ta respresenta y cu mi opinion of di cualke colega, no ta obliga ningun minister di sigui, pasobra nos ta haci nos trabao como parlamentario.
Control di parlamento
Na momento cu aproba un begroting no ta nifica cu un gobierno por haci y deshaci. P’esey e parlamento tin di hunga un rol importante unda e por yama e minister na cualke ora pa bin duna cuenta con cos ta bayendo. Y sigur e maneho aproba pa parlamento ta e guia di e parlamentario pa por controla si cada florin aproba ta yega su destino y si gobierno ta cumpli cu su maneho stipula. Esaki no nifica cu nos ta contra ningun Minister ni kier ta sinta den stoel di ningun minister pero nos ta haci nos trabao cu pueblo a pone nos pa haci y mi lo sigui haci esaki p’asina pueblo cu mi ta representa por ta trankilo cu nos di parlamento ta e garantia cu por tin bon gobernacion, transparencia y integridad.
Pa termina mi tin di bisa cu nos falta hopi ainda pa madura politicamente pero a cuminsa e prome pasonan. Sigur e no ta bay ta facil pa nos pero pueblo tin di cuminsa bira consciente di e rol importante di un parlamentario di controla un gobierno y no net parobes manera ta e mal custumber cu gobierno ta pone un Salsa y maske cu mi no sa bail’e mi tin di bail’e. Pues cu esaki mi kier pone cos bon cla pa pueblo cu nos di parlamento y sigur mi persona a bin pa haci mi trabao manera debe ser pa dia mi bay, pasobra ta pueblo ta pone y pueblo ta kita, mi por bay cu mi cara na laira cu mi a haci mi trabao como parlamentario manera debe ser y sigur cu mi a traha na interes di e pueblo di Aruba unda cu mi a huramenta pa haci esaki na un manera corecto.


text:
Parlamento di Kòrsou 200 aña morto di Almirante Luis Brion!
Parlamento di Kòrsou
200 aña morto di Almirante Luis Brion!
Riba djaluna 27 di sèptèmber 2021 a konmemorá 200 aña ku almirante Luis Brion a bai sosegá. Almirante Luis Brion a nifiká hopi pa entre otro Kòrsou, Venezuela i Colombia. Na Plasa Brion tabata tin un programa adaptá pa rekordá almirante Luis Brion.
Presidente di Parlamento señora Charetti America-Francisca i miembro di parlamento señora Giselle Mc William tabata presente den representashon di Parlamento di Kòrsou, i a pone un krans na e estatua di almirante Luis Brion na nòmber di Parlamento di Kòrsou.


text:
Diadomingo awor agrupacion ORUBA lo presenta dos concierto fenomenal pa 3pm y 7pm den sala grandi di Cas di Cultura. Oruba ta consisti di e musiconan Reno Steba, Jeremy Bonarriba, Serghio Jansen, Jaderick Croes, Papito Raphael, Arthur Kelly, Johnny Scharbaai y Hubert Thiel.
E show lo estrena coreografia di baile di Oruba Dancers cu Marcie de Jongh, Thayisa Farro y Charlotte Lisere.
E concierto yama Totumba, cual ta referí na e comchi di klei for di cual indjannan tabata bebe awa. A scohe un pa un nomber cu ta refleha nos antepasadonan pasobra e tipo di musica ta e fusion di ritmonan di antes cu harmonianan modern.
Publico por spera un show varia cu lo ta rico den ritmo, baile, e aspect visual, composicionnan nobo y original, netamente traha pa nos top musiconan profesional Rubiano, lidera bou di nos orguyo internacional Reno Steba. No warda pa busca bo carchinan cerca un di e integrantenan of na Cas di Cultura.
Totumba ta un continuacion di Music Exposure, Cas di Cultura su iniciativa pa pone musiconan local riba su tarima, exponiendo talent y treciendo entretenimento di calidad.


text:
Hopi ta wordo contagia pero ningun hende a muri desde Mei di Covid
ORANJESTAD (AAN): Expertonan tin nan wowo dirigi pa cu e situacion di Covid-19 na Icelandia, pasobra nan ta demostrando cu pruebanan palpable cu vacunanan ta funciona bon! Esey ta loke un di e expertonan Mericano di malesanan contagioso a splica.
Iceland a raporta 2.847 infeccion nobo den ultimo luna, mayoria di nan a bin cu e variante Delta cu ta hopi contagioso, y mayoria di nan cerca hendenan cu ta completamente vacuna, segun statistica oficial a indica. Esaki ta e cantidad di mas halto di contagio nobo den un luna di tempo desde cu e pandemia a cuminza, pero vacunanan ta demostrando cu nan ta haciendo nan trabao! E gran mayoria di hendenan cu a haya Covid-19 awor na Iceland ta raportando cu nan sintomanan ta leve.
Di e 1.239 ciudadano di Iceland cu a raporta di tin Covid-19 riba Diadomingo, solamente 3% ta den Hospital, segun data a indica.
Iceland no a registra ni un solo morto debi na Covid-19 desde 25 di Mei, segun informacion di Oxford University ta mustra.
Carlos del Rio, cu ta un profesor distingui di medicina na e Division di Malesanan Contagioso na Emory School of Medicine, a reacciona pa bisa cu Icelandia ta probando cu vacunanan ta funciona.
Un otro, esta Brandon Guthrie cu ta un epidemiologo y profesional di salud global na Universidad di Washington ta di acuerdo. Esta ora un pais ta registrando masha poco morto of hasta casonan severo di e malesa den e contexto di brotenan grandi, absolutamente tin di wordo mira como un victoria parcial.
Iceland ta na di cuatro lugar na mundo den cantidad di hende vacuna, unda a vacuna 70.6% di poblacion. E tres paisnan cu vacunacion mas halto ta Malta (80,5%), Emiratonan Arabe Uni (73,7%), y Singapore (73,1%).
Mayoria di hende na Iceland a ricibi vacuna di Pfizer, cu ta como 88% efectivo contra e variante Delta di Covid-19 despues di dos dosis.
Riba Dialuna, tin 306 persona di Iceland di 18 te 29 aña di edad cu ta den isolacion, compara cu djis cuatro hende riba 90 aña di edad, segun informacion di Gobierno. Mas di 98,2% di hende riba 90 aña na Iceland a wordo vacuna completaente, compara cu 79,8% di hendenan entre 16 y 29 aña di edad.
No obstante e exito di vacunamento na Iceland, toch oficialnan di Salubridad Publico ta keda mantene restriccionnan pa cu Covid-19 te cu 27 di Augustus. Esey nifica cu keto bay maximo 200 hende por atende un encuentro, tin di keda mantene distanciamento social di 1 meter, ta recomenda tapaboca den lugarnan hopi yen, y negoshinan tin di cera 11:00 pm. Clientenan sinta so mag di bebe alcohol.
Diahuebs siman pasa, Iceland a cuminza duna dosis di booster na esnan cu a ricibi e vacuna di Johnson & Johnson.
https://diario.aw/categories/noticia/general/iceland-a-proba-cu-vacunanan-contra-covid-19-ta-funciona#sigProId5e24958e7e


text:
KRALENDIJK – E komishon negoshadó pa Partido Demokrat pa yega na un gobièrnu pa Boneiru a manda un karta pa e presidente di partido MPB, Ibi Antonius, pa bisa ku ta bai habri kombersashon ku UPB. E karta na nòmber di Partido Demokrat ta firmá pa komishon negoshadó.
E karta dirigí na MPB ta bisa: “Riba 31 di mart 2015 Partido Demokrátiko Boneriano (PDB) a presentá na Movementu di Pueblo Boneriano (MPB) un proposishon pa un kombenio di un vishon integral pa desaroyo di e Struktura Estatal di Boneiru riba tèrmino korto, medio i largu ku ademas ta enserá proposishon pa organisashon di referèndem pa brinda pueblo di Boneiru e oportunidat pa ekspresá su mes den un forma liber i sekreto riba su deseo pa ku futuro di nos isla.”
Mas aleu e karta dirigí na MPB ta bisa: “Tumando nota ku miembronan di MPB presente na mesa di negoshashon no tabata riba mesun liña pa ku e tópiko di Struktura Estatal, MPB a proponé pa tuma un poko tempu pa atendé e tópiko importante aki internamente. MPB na su turno a indiká ku enbèrdat nan komo organisashon no a trata e tópiko di Struktura Estatal den sufisiente profundidat ainda pa nan a formulá un posishon komun komo partido, pa e motibu ei a akseptá e proposishon pa tuma mas tempu pa trata e tema den nan seno promé.”
Mas aleu e dos firmantenan di e karta, Robby Beukenboom i Clark Abraham, ta trese den nan karta ku MPB a kanselá e siguiente reunión e dia despues i e siguiente reunion di e partidonan a tuma lugá riba 7 di aprel 2015. Den e reunion aki MPB a duna di konosé ku nan no ta kompartí nos posishon manera stipulá den nos proposishon.
Sinembargo MPB no por a indiká kiko ta e adaptashon òf alternativa ku nan ta proponé. Na final di e reunion por a konkluí ku integrantenan di MPB no a lesa e proposishon presentá pa PDB i por sierto despues di shete dia no a yega na un posishon komun den seno di MPB. A akordá di bolbe duna MPB mas tempu pa yega na un posishon komun, i ku nan lo presentá nan proposishon e siguiente dia ku ta 8 di aprel pa asina nos trata esaki den reunion e mesun anochi.
E proposishon aki te awe no a yega e Komishon di Negoshashon di PDB konforme palabrashon. “Entretantu e mesun anochi di 8 di aprel 2015, nos Konseho di Partido a yama un reunion urgente ku Komishon di Nogoshashon pa duna kuenta i rason riba progreso di negoshashon nan pa un Gobièrnu nobo pa Boneiru. Den e reunion aki, nos Konseho di Partido a duna di konosé di ta di opinion ku mester yega na un gobernashon stabil i di kontenido pa Boneiru mas rápido posibel.
Tumando nota di e tempu ku MPB a tuma pa analisá i formulá un posishon riba nos proposishon sin por presentá posibel adaptashon òf alternativa i e situashon kaminda e organisashon polítiko ta indesiso riba e punto di Struktura Estatal, nos konseho a instruí nos komo Komishon di Negoshashon pa lo mas pronto posibel sondia otro alternativanan pa yega na un Gobernashon pa Boneiru, mientrastantu MPB ta tuma e tempu nesesario pa atendé e tópiko riba mesa den su propio seno.”
Pa e motibu ariba menshoná, bou di instrukshon di Konseho di Partido Demokrat, e komishon ta obligá di informá MPB ku por inmediato komishon lo entamá un proseso pa aserka otro posibel partnernan riba un intento pa yega na un Gobernashon duradero pa Boneiru.
Fuente Èxtra Boneiru


text:
KRALENDIJK – Djadumingu 15 di desèmber Fundashon Nawati ta organisá selebrashon di 10 aña Dia di Nort’i Saliña.
E selebrashon ta bai tuma lugá riba e tereno i den e edifisio di Sentro di Bario Nort’i Saliña i ta kuminsá for di 11 or di mainta te 12 di anochi. E inisio di e selebrashon lo ta na Misa di Coromoto kaminda ta pidi bendishon pa e bario, su habitantenan i Fundashon Nawati. Despues di invokason na misa e selebrashon lo kontinuá na Sentro di Bario Nort’i Saliña. E programa lo kontené e parti protokolar ku presentashon di baluarte di bario, apertura di e edifisio di Sentro di Bario despues di un restorashon i tambe aktividat informativo, deportivo i musikal. Den kuadro di e di 2 lustro di Dia di Nort’i Saliña lo tin un seri di torneo di entre otro dominó, futsal, biar i bolas ku lo kulminá durante e selebrashon. Tambe un grupo di trahadó di garoshi lo partisipá i presentá un tayer di traha garoshi i demostrá korementu di garoshi pa públiko. Riba e tereno di Sentro di Bario tin espasio pa harma bar i diferente stènt pa entre otro kushina, boka dushi, bon kuné i wega.
Fundashon Nawati ta bai lansa aktividat di promoshon di e selebrashon di Dia di Nort’i riba medionan sosial di manera ku públiko por ta bon informá di e programa di selebrashon di e di 2 lustro di Dia di Nort’i Saliña. Nos ta pidi tur norteño i tur otro pa keda pendiente pa mas informashon di e selebrashon di 10 aña di Dia di Nort’i Saliña.


text:
KRALENDIJK – Tin manera un ansha pa vírùs di korona yega Boneiru, un suidadano a menshoná. Fin di siman tras di lomba un reportero di Radio Live 99.9 FM a topa algun persona i ta remarkabel ku diferente ta komentá kasi igual. Nan ta bisa ku tin manera un ansha òf deseo pa vírùs di korona ta na Boneiru.
“Boneiru nó mester tin un òf mas kaso di vírùs di korona. No ta un obligashon ku vírùs di korona mester ta na Boneiru. E vírùs por yega Boneiru, danki Dios ainda no tin niun kaso.
Kisas pasobra Kòrsou i Aruba tin algun kaso di e vírùs, esei no ta nifiká ku Boneiru mester tin hende ku tin e vírùs. Nos tin ku gradisí Dios ku aki no tin niun hende kontaminá ku e vírùs. No ta tur parti di mundu tin hopi hende kontaminá manera ta e kaso na China i Italia, djis pa menshoná. Boneiru tabatin hopi suèltu i danki na Señor ku aki no tin e vírùs. Dios yuda e otronan ku si ta eksperensiá e vírùs. Loke awor nos tin ku pone hopi atenshon awor ta esnan ku regresá Boneiru for di eksterior. E chèns ku nan ta bin kuné ta hopi grandi. Ta rekerí hopi kòntròl, sinembargo e hende ku regresá tambe mester duna di nan banda pa mantené regla pa evitá si nan tin e vírùs, pa plam’é riba e isla ku tur e konsekuensianan.
Esnan konserní ku ta hasi kòntròl na entre otro aeropuerto ta hasi tur esfuerso. Hendenan ta i por faya, sinembargo te awor e situashon ta bou di kòntròl. Huntu ku gobièrnu nos por mantené i si akaso e vírùs yaga Boneiru, ban spera ku no, pa tene mas será i kura esnan kontaminá. Stòp di keda menshoná ku Boneiru mester tin hende ku e vírùs!” Esaki tabata loke algun persona a komentá fin di siman, importante ta ku entrante awor no ta risibí niun hende for di eksterior pa por lo ménos 2 siman. Kisas ta fastioso pa sierto hende, sinembargo pa nos tur e ta un bon desishon.


text:
Komunikado di Prensa: Presentashon di Mula pa barionan na La Tentashon Kòrsou
Riba 16, 17, 18, 23 i 25 di yüni, Teatro KadaKen ta duna su delaster presentashonnan di e obra MULA pa barionan di Montaña, Coronet/Monteverde, Sint Jago, Fleur de Mari, Kustbatterij, Otrobanda, Wishi/Marchena, Kanga/Dein, Santa Maria, Ser’i Papaya, Souax, Soto i Westpunt i tambe pa algun organisashon manera SEDA (Techno Future School i Flor di Hubentut), House of Esther, Bos di Hubentut i Sint Antonius Groep.
Reda Sosial a hasi e presentashonnan akí posibel. Pa mas informashon di presentashonnan pa bario, habitantenan por tuma kontakto ku nan sentro di bario òf e organisashon konserní.
Den e presentashonnan akí tin un kantidat di karchi limitá pa públiko general, optenibel solamente na Mensing’s Caminada, na balor di ANG. 27,50. No ta bende karchi na porta!
MULA, skibí i aktuá pa Albert Schoobaar, ta un obra profundo tokante un di e dékadanan mas sukú den historia resien di Kòrsou, den kua gulidó di bolita tabata yena sala di salida na Hato i tabata riska nan bida pa skapa di pobresa, paga debe òf festehá. Ku su promé obra solo, Schoobaar ta duna tur ku e tin pa demostrá su talentonan variá na públiko. Su aktuashon habrí i direkto ta toka kuèrdè emoshonal i delikado; un ‘wake-up call’ pa e generashon aktual i esnan di futuro. Riba 16, 17 i 23 di yüni e funshon ta kuminsá 8or di anochi. Riba 18 i 25 di yüni e ta kuminsá 6or di atardi.
‘Mike ta kla. E ta wardando. Awe e ta desvelá e monumentu MULA: prohibí pa lubidá. Su lema ta: “Si nos lubidá pasado, nos a kue awa!” Mike ta konta di e tempu ku e tabata mira krueldat den wowo di hende. E tempu ku e orkan di droga, atrako i likidashon tabata ras riba Kòrsou i laga atras un laster di destrukshon. E ta konta di e siguiente orkan, e tormenta ku ya yegando i ku nos no ta kla p’e. E úniko kos ku por salba nos ta nos memoria.’
MULA ta e di sinku obra di Teatro KadaKen. E obra ta bou di direkshon di Milushka Birge i Schoobaar mes. Anteriormente KadaKen a presentá Bos di Nos Pueblo (2015-2016), E Balada di Plùisje (2014-2015), Tisha (2012) i E Dekonstrukshon di Edsel K. (2009). Teatro Kadaken ta konosí pa su obranan spièrtu ku ta toka temanan tabú i aktual. Na un manera humorístiko ta tribi di wak nos realidat di un otro banda. E obranan ta hasi un impreshon profundo riba públiko i hende ta keda kòrda nan pa hopi tempu. Banda di e funshonnan habrí, ta presentá MULA pa skolnan sekundario, akompañá pa un programa edukativo.
MULA ta posibel danki na sosten finansiero di Het Fonds Podiumkunsten, BankGiroLoterij Fonds i Prins Bernhard Cultuurfonds Caribisch Gebied. Reda Sosial ta hasi MULA posibel pa barionan i organisashonnan. Pa mas informashon di presentashonnan pa bario, habitantenan por tuma kontakto ku nan sentro di bario òf e organisashon konserní. MULA ta adekuá pa adulto i hoben for di 12 aña di edat. E último presentashonnan ta tuma lugá riba 16, 17, 18, 23 i 25 di yüni na La Tentashon. Riba 16, 17 i 23 di yüni e funshon ta kuminsá 8or di anochi. Riba 18 i 25 di yüni e ta kuminsá 6or di atardi.
Pa mas informashon, bishitá teatrokadaken.org i facebook/teatrokadaken i Mula@theplay òf yama 569 8417 òf meil na teatrokadaken@gmail.com


text:
DEN HAAG –Sint Maarten ainda no tin nodi di tëme un instrukshon tokante e Kámara di Integridat. Ronald Plasterk (Asuntunan Interior i Relashonnan den Reino) ke si pa e pais hasi lihé ku e lantamentu.
Esaki e minister a bisa ayera despues di Konseho di Minister
“Ora nos a hasi palabrashon ku promé minister, a pone tur kos pretu riba blanku i a parafá kada página”, Plasterk ta bisa. “E tempu ei mi no tabata sa ku Korte Konstitushonal ainda mester a husga. Lo mi a apresiá si mi a tende esaki delantá. E tempu ayá Korte a bisa: tin algun punto ku mester ta diferente. Despues nada mas no a sosodé di banda di Sint Maarten pa adapt’é. Pero no ta asina nos a palabrá.”
Preparashon
Anteriormente e siman aki Den Haag a nombra un persona pa hasi tur e preparashonnan delantá pa na Sint Maarten promové lantamentu di un Kámara di Integridat. Hans Leijtens mester hasi e tarea aki.
Polítika di Sint Maarten ta reklamá ku nan ta sinti ku nan a haña nan ònferwagt ku e nombramentu. Promé minister William Marlin a ninga ku a pon’é na altura di e nombramentu. Plasterk: Di tur manera atministrativamente a palabrá e asuntu ampliamente. Si nos no pone un paso, ta nada mes no ta sosodé.”
No tin indikashon
Ora a puntr’é e mandatario ta bisa ku e lo no duna e isla un instrukshon. “Mi ta preferá pa nos hasi normalmente loke nos a palabrá huntu i pa nos tene nos na esaki. E ora ei un instrukshon no ta nesesario.
Outor Pieter Hofmann


text: Diahuebs anochi a drenta informe di un caso di maltrato den Guyabastraat, mesora a dirigi patruya na e sitio. Na caminda pa e sitio a drenta otro informe cu e problema a move pa Milonstraat bandi misa di Dakota. Na yegada di e patruya na e sitio a bin compronde cu un motociclista lo a bira dilanti un automobilista y debi na esaki a start un discussion. E discussion aki a escala te bira agression cu machete y palo unda 2 persona a resulta herida y e motociclista agresor mes a bandona e sito. Polis a pidi presencia di ambulans pa atende cu e personanan herida cu corta na man como tambe kap na cabez. Na sitio tambe a confisca e vehiculo como cu esaki tabata tin danjo fisico riba dje y tambe e tire a ser bora. Ambulans a bini na e sitio y a transporta ambos herido pa hospital pa tratamento.


text: Diasabra segundo Pasco a drenta informe di un accidente cu hende herida dilanti Kini Kini Building den Avenida Alo Tromp, mesora a dirigi tanto polis como ambulans na e sitio Na yegada di e patruya a bin compronde cu e dama chauffeur di e Nissan March tabata atendiendo cu su celular mientras e tabata stuur y no a pone atencion cu e Honda Accord su dilanti a brake y e dama a bay dal fuertemente tras di e Honda. E impacto tabata asina fuerte cu e dama ey mes a resulta herida y tabata keha di dolor na su pecho. Na yegada di e ambulans nan a atende e dama na e sitio mes.


text:
Meta
Enseñansa basico tin como meta e desaroyo general di e mucha. Enseñansa basico ta cubri e siguiente materianan:
- Lesamento
- Skirbimento
- Rekmento
- Hulandes
- Historia
- Geografia
- Conocemento di naturalesa
- Musica
- Pintamento
- Ehercicio fisico
- Habilidad manual
- Trafico
- Ciencia social
- Papiamento
Materia adicional cu por wordo cubri ta:
- Ingles
- Spaño
- Religion
Un alumno di enseñansa basico por cambia pa enseñansa special den caso cu esaki ta wordo considera necesario.
Pa e muchanan cu na cas ta papia otro idioma cu no ta Papiamento of Hulandes, a introduci e asina yama PRISMA-project pa yuda nan domina den un tempo relativamente corto e idioma Hulandes. Como parti di e proyecto aki a bin cu e dependance, Scol di Amor, cu ta ofrece programa di incorporacion na nivel di enseñansa basico. Durante un aña escolar e alumnonan ta haya idioma Hulandes y lesamento segun metodo di Prisma. Fuera di esey nan ta haya e mesun metodo di rekmento cu e otro scolnan basico. Despues di un aña nan ta pasa pa un scol basico of scol secundario regular.
Directiva y Scol
Tin 4 directiva di scol cu tin conhuntamente bou di nan auspicio 37 scol di enseñansa basico:
Dienst Publieke Scholen (DPS)
- Colegio Conrado Coronel
- Colegio Hilario Angela
- Comm. Pieter Boerschool
- Reina Beatrix
- Scol Basico Washington
- Scol Primario Kudawecha
- Prinses Amalia Basisschool
Stichting Katholiek Onderwijs Aruba (SKOA)
- Cacique Macuarima School
- Colegio Bon Bini
- Colegio Cristo Rey
- Colegio F B Tromp
- Colegio Frere Bonifacius
- Colegio Laura Wernet-Paskel
- Colegio Oro Ubao
- Colegio Pastoor Kranwinkel
- Colegio Sagrado Curason
- Colegio San Hose
- Colegio Santa Filomena
- Colegio Santa Teresita
- O.L.V. Fatima College
- Kukwisa School
- Maria Gorretti School
- Dependance Ayo
- Maria Regina School
- Maria School
- Paulus School
- Pius X School
- St Rosa College
- Rosario College
- Sint Aloysius School
- Sta Anna School
- St Dominicus College
- St. Franciscus College
- St. Michael School
Stichting Protestants-Christelijk Onderwijs Aruba (SPCOA)
- Graf v. Zinzendorf School
- Mon Plaisir School
Stichting Volle Evangelie Onderwijs Aruba (SVEOA)
- Faith Revival School


text:
E sènsòr di huma lo pita na momentu ku tin demasiado huma den un kas, esaki na su turno lo duna e kandela su “zonido” di atvertensha.
Willemstad— Mirando ku nos a inisiá siman di Prevenshon kontra kandela dia 3 di Òktober, departamentu di prevenshon a pone énfasis riba e kantidat di kandela nan ku a tuma lugá i kon por prevení esaki. Nos na Kòrsou tin kustumber di selebrá esaki tur aña kuminsando for di djadumingu i termin’é awe djasabra9 di Òktober. E lema e aña aki ta pa Rekonosé e Zonido pa Prevenshon di Kandela.
E aña aki Brantwer di Kòrsou a para ketu na e oumento di kaso di kandela. Por a konta fo’i 2017 pa 2019, ku tabatin un kantidat mas ku mil asistensia duná. Na 2021 por a tuma nota ku esaki a baha un tiki i tabatin 934 asistensia duna. Tambe tabatin un subida leve den e kantidat di edifisio i kas ku ta kima durante aña. For di rapòrt nan duná, Brantwer di Kòrsou por a mira ku tin 517 asistensia duná for di yanüari pa sèptèmber 2021.
Brantwer di Kòrsou tambe sa tin kaso nan di kandela feros i durante e aña aki a duna asistensia na 7 kas ku a kima kompletu. Bo ta papia di kandela feros na momentu ku Brantwer di Kòrsou yega na e sitio i e a kandela a ekspandé di tal manera ku e kandela a hasi kontakto ku bientu pafó i e lenga di e kandela ta sali pafó dje edifisio.
Mirando oumento nan di sifra durante e último 5 aña nan, Brantwer di Kòrsou a bin ku un kampaña ku yama Prevenshon, e mihó Opshon den diferente bario. Esaki ta pa konsientisá hende tokante un kandela. Komo ku na Hulanda kasnan, flèt òf otro bibienda familiar tin un sènsòr di huma, Brantwer di Kòrsou a adaptá un kampaña di National Fire Protection Association pa asina pone énfasis riba sènsòr di huma den tur kas.
Segun investigashon di Brantwer di Kòrsou por a mira ku tin 81% kas na Kòrsou ku no ta disponé di un aparato pa paga kandela i 83 % no tin un sènsòr di huma. Brantwer di Kòrsou a ofresé durante e siman di Prevenshon di kandela na komunidat e importansha dikon mester tin un detektor di huma na un kas.


text:
LOKE HÓBENNAN SA PUNTRA
Kreashon òf Evolushon?—Parti 3: Dikon Mi Por Kere den Kreashon?
“Si bo ta kere den kreashon, hende por pensa ku bo ta bobo, ku ainda bo ta kere den e kuentanan di ántes ku bo mayornan a konta bo òf ku bo religion a brainwash bo.”—Jeanette.
Bo ta pensa meskos ku Jeanette? Si ta asina, porta bo ta bai kuminsá duda si ta eksistí un Kreador. Kon ku bai bin, nos niun no ke parse ignorante. Kiko por yuda bo?
Kiko otronan por pensa di bo?
1. Si bo ta kere den kreashon, otro hende por pensa ku bo tin algu kontra siensia.
“Mi maestro di skol a bisa ku hende ku ta muchu floho pa buska un splikashon sientífiko di e universo ta kere den kreashon.—Maria.
Loke bo mester sa: Esnan ku ta bisa asina no tin tur e detayenan. Sientífikonan famoso manera Galileo i Isaac Newton mes a kere den un Kreador. Anto esaki no ta nifiká ku nan no tabata kere mas den siensia. Meskos tambe, awe tin hopi sientífiko ta haña ku un hende por kere den siensia i na mes momento den kreashon.
Purba esaki: Riba Watchtower ONLINE LIBRARY, yena den e opshon di buska “splika su fe” (ku dòbel komia) pa bo haña entrevista di ekspertonan di siensia i medisina ku ta kere den kreashon. Wak kiko a yuda nan yega na e konklushon ku tin un Kreador.
E punto ta ku si bo ta kere den kreashon, esei no ta nifiká ku bo ta bai kontra siensia. Al kontrario, mas bo siña tokante naturalesa, mas konvensí bo ta keda ku ta Dios a krea tur kos.—Romanonan 1:20.
2. Si bo ta kere den e relato bíbliko di kreashon, hende por pensa ku bo ta un fanátiko religioso.
“Hopi hende ta bisa ku ta ridíkulo pa kere den kreashon. Nan ta sinti ku e relato di Génesis ta djis un kuenta.”—Jasmine.
Ta bon pa bo sa ku hopi biaha hende tin idea robes tokante e relato bíbliko di kreashon. Por ehèmpel, algun hende ta bisa ku tera no ta eksistí dje largu ei òf ku bida a ser kreá den seis dia di 24 ora. Pero Beibel no ta apoyá niun di e ideanan akí.
Na Génesis 1:1 Beibel ta bisa simplemente: “Na prinsipio Dios a krea shelu i tera.” Esaki no ta bai kontra di loke siensia ta proba, esta, ku tera ta eksistí mas ku míles di miónes di aña.
E palabra “dia” usá den Génesis por referí na un periodo largu di tempu. De echo, na Génesis 2:4 e palabra “dia” ta referí na tur e seis dianan di kreashon.
E punto ta ku e relato bíbliko tokante kreashon ta kuadra ku loke siensia a demostrá.
Pensa bon riba loke bo ta kere
Bo no tin nodi di kere siegamente den kreashon. Fe den e siñansa di kreashon ta basá riba lógika. Pensa riba esaki:
Tur loke bo ta mira rònt di bo ta siña bo ku tras di tur kos diseñá tin un diseñadó. Ora bo wak un kámara, un avion òf un kas, bo ta yega na e konklushon lógiko ku ta un hende a diseñá e kosnan akí. Dikon bo no ta yega na e mesun konklushon ei ora ta trata di kosnan manera wowo di hende, para òf nos planeta tera?
Pa pensa ariba: Ingenieronan hopi bes ta kopia loke nan mira den naturalesa pa mehorá loke nan a diseñá kaba i nan ke rekonosementu pa nan trabou. Ta lógiko pa duna hende rekonosementu anto keda sin rekonosé e Kreador i su diseñonan hopi mas sofistiká?
Kon pa buska evidensia
Ora bo analisá naturalesa, lo bo keda mas konvensí ainda di ku tur kos a ser kreá.
Purba esaki: Riba Watchtower ONLINE LIBRARY, yena den e opshon di buska “Kasualidat òf Diseño” (ku dòbel komia). Skohe algun tema ku ta mustra interesante for di e seri ¿Casualidad o Diseño? den e revista Spièrta! Den kada artíkulo, purba di saka afó kiko ta e aspekto di mas impreshonante di naturalesa. Kon esaki ta duna bo mas fe ainda den un Diseñadó?
Hasi mas investigashon: Usa e siguiente foyetonan pa haña mas prueba di kreashon.
Bida Ta Obra di un Kreador?
Tera ta situá perfektamente den universo i tin tur kos riba dje pa sostené bida.—Wak página 4-10.
Den naturalesa tin hopi ehèmpel di diseño.—Wak página 11-17.
E relato di Beibel den Génesis tokante kreashon ta kuadra ku siensia.—Wak página 24-28.
-
El origen de la vida. Cinco cuestiones dignas de análisis
Bida no por a kuminsá gewon asina for di materia sin bida.—Wak página 4-7.
Tur loke tin bida ta muchu kompliká pa a desaroyá pa kasualidat i di nan mes.—Wak página 8-12.
E kapasidat di DNA pa warda informashon ta hopi mas grandi ku esun di kualke aparato moderno.—Wak página 13-21.
Loke ta na bida no por a bini for di un solo organismo. E fosilnan ku hende a haña ta duna prueba ku gruponan prinsipal di animal a presentá diripiente, no gradualmente.—Wak página 22-29.
-
“E mundu di naturalesa ta loke mas ta konvensé ami ku Dios ta eksistí; for di e animalnan aki riba tera te na e universo i e òrdu ku tin den dje.”—Thomas


text:
ORANJESTAD – Venezuela pa 72 ora unilateralmente ta para tur tráfiko aéreo i di laman ku islanan ABC (Aruba, Boneiru i Kòrsou). Na Aruba mésora por a ripará e medida aki di e presidente venesolano Nicolas Maduro. Venesolanonan ta eksperensiá hopi problema pa bula bai kas bèk i negoshantenan lokal ta prepará pa kompra karu di bèrdura i fruta otro kaminda.
Djabièrnè Maduro a bisa riba e emisora estatal di Venezuela Telesur ku e ta para tráfiko komersial ku e islanan ABC pa motibu di ‘mafia di e islanan su kontrabanda di kos for di e pais’. E skarsedat agudo aktual na Venezuela lo ta e konsekuensha direkto i Maduro ta eksihí medida.
‘Si prolongá e medida lo tin motibu pa pániko’
Antonio Franken ta manehá Fruteria Virgilio, kaminda tabata bende berdura, fruta i komestibel. 70 porshento di su bèrdura i fruta ta bini di Venezuela. Si berdaderamente e paro di tráfiko keda pa 72 ora, e daño p’e ‘i pa tur otro fruteria i supermerkado’ ta limitá. “E ora ei ta dura te djárason te ora ku nos tin kos di Venezuela atrobe pasobra e suministro for di interior pa Punto Fijo lo kuminsá te djaluna numa.”
Si prolongá e medida, lo tin motibu pa pániko, Franken ta bisa. “Nos por buska berdura i fruta si for di lugánan manera Repúblika Dominikano, pero esakinan ta yega ku container i e ora ei e preisnan ta subi ku 30 pa 40 porshento den un tiru.”
Aruba ke koperá
Awe meinta promé minister Evelyn Weber-Croes a laga sa ku Aruba den relashon ku Reino a buska kontakto ku e outoridatnan venesolano tokante e medida i ku e paisnan di Reino ta tene kontakto estrecho tokante e desaroyonan. Tambe Wever-Croes ta ripití atrobe ku e ta rekonosé ‘e prekupashonnan venesolano’ tokante kontrabanda di entre otro merkansia i material ku hopi balor pa Aruba. E ke koperá ku e pais bisiña pa kombatí e kontrabanda aki.
Pasahero a keda pegá
Banda di esaki e medida tin konsekuensha tambe pa buelonan di pasahero pa i for di Venezuela. Buelonan pa Aruba solamente tin arubano na bordo i ta konfiská kos kumprá na Venezuela manera remedi. Rònt di buelonan pa Venezuela no ta tur kos no ta regla na un manera kla òf bon. A kita buelonan privá. Aruba Airlines a planeá un buelo pa djasabra anochi, pero na e bali nan ta duda si e lo siguí. Aserca Airlines ta bula bai bèk Venezuela te djaluna numa.
Kompania aéreo Albatros a anulá tur su buelonan por lo pronto, i asina pasahero manera Gustavo Zavala i su famia di Punto Fiho a keda pegá na Aruba. “Awor nos no sa ki dia nos kompania tin un buelo di regreso atrobe. Nos no tin kaminda pa pasa anochi. Awor mi ta bai konsulado pa mira si nan por yuda mi.” Unabes na konsulado na Oranjestad Zavala i su yunan ta haña porta será.
‘Impakto masha negativo’
Wever-Croes ta enfatisá ku tin ‘lasonan estrecho ekonómiko, di famia i kultural’ entre e islanan ABC i Venezuela. ‘E seramentu di frontera di un banda so tin un impakto masha negativo riba nos isla.’


text:
ORANJESTAD, Aruba: Den cu preparacion pa aña escolar nobo, Aruba Bank conhuntamente cu SKOA kier recorda tur mayor y voogd di e siguiente metodonan di pago pa e “Schoolgeld” y “Aircogeld”. Prueba di pago ta necesario pa confirma cu studiante por atende e aña escolar 2017 – 2018.
Na momento di pago, ta importante pa tin e siguiente informacion di bo yiu, esta su number di AZV di studiante, nomber y fam di studiante y tambe nomber exacto di e scol cu e yiu lo atende. Tur pago lo mester wordo haci ariba e cuenta bancario di SKOA, Stichting Katholiek Onderwijs Aruba, number di cuenta 6005292 na Aruba Bank.
Tin diferente metodonan di pago cu por scoge pa haci e pago. Pa cliente di Aruba Bank por haci pago via Aruba Bank Online y Aruba Bank App, den e “Address Book”, busca “SKOA Schoolgeld”. Cliente di otro banco por haci pago via transferencia via Online Banking cu bo banco ta ofrece of via un transferencia bancario. E suma exacto mester wordo transferi ariba cuenta di SKOA na Aruba Bank menciona ariba, incluyendo e informacion exacto di studiante y e scol, manera ariba menciona.
Pa tur mayor cu no tin un cuenta bancario na un banco local, por bishita Aruba Bank Camacuri ariba e fechanan diasabra 22 y 29 di Juli, di 9’or di mainta pa 1’or di merdia. E banco lo habri specialmente pa atende cu e pagonan di “Schoolgeld” y “Aircogeld”.
Informacion tocante contribucion y cuenta di banco pa “Aircogeld” ta wordo manda via e scol. E pago aki por sosode ariba e diasabranan menciona tambe. Pa mas informacion por tuma contacto cu SKOA of por tuma contacto cu nos Aruba Bank Call Center na 527 7700.
Pa tur esnan cu paga SKOA prome cu 30 di juli, 2017 uzando un di e metodonan digital menciona, ta participa pa gana un voucher na balor di AWG 500.- na un luga di escogencia pa “Back To School”, pues ta motiva tur mayor pa cumpli cu e pago mas lihe posibel y preferibel via un di e metodonan digital.


text:
Rijkswaterstaat (RWS) i Inspectie Leefomgeving en Transport (ILT) no ta duna BOPEC pèrmit pa saka zeta
Written by Khalil Guribaldi on 28 January, 2021
Inspectie Leefomgeving en Transport (ILT) riba 7 di desèmber 2020 a kaba pòmp e fiul for di e tankinan bieu di BOPEC na Boneiru pa dos tanki renobá. E dos tankinan aki ta kumpli ku normanan i a drecha, tèst i kùr e instalashon di paga kandela riba e tankinan akí bon. Ku esei a kita e riesgonan di mas grandi pa medioambiente.
Riba 11 di desèmber BOPEC, a entregá un petishon serka Rijkswaterstaat (RWS) pa laga saka e zeta ku un tankero, di manera ku por bende esaki. A entregá e petishon serka RWS pasobra e pir ta kai bou di pèrmit di RWS a base di e Lei maneho marítimo BES. Komo ku lo mester a pòmp e zeta via pipanan riba tera pa e pir, tin mester di aprobashon tambe di ILT.
Despues riba 11 di yanüari BOPEC, riba petishon di RWS i ILT, a entregá informashon adishonal pa hasi evaluashon. Tantu RWS komo ILT a yega na e konklushon ku e instalashonnan di BOPEC no ta kumpli ku e rekisitonan di pèrmit i ku pa e motibu ei no por konsedé e pèrmit. E riesgonan ku ta surgi ora di saka e zeta pa motibu di e mal estado aktual di mantenshon, ta simplemente muchu grandi.
RWS pa e motibu ei, den konsulta ku ILT, riba 19 di yanüari 2021 a rechasá e pèrmit di BOPEC.
Seguidamente, e mesun dia, BOPEC a entrega un opheshon kontra e rechaso di e petishon. RWS lo duna di konosé mas pronto ku ta posibel si e opheshon di BOPEC aki lo kondusí na un kambio di e desishon


text:
Geplaatst op 13 September 2019 dor di Ministerio Salubridat Públiko, Medio Ambiente i Naturalesa
Willemstad – Ministerio di Salú, Medio Ambiente i Naturalesa (SM&N) ta bai lansa un proyekto titulá; ‘Sangura ta Asuntu di Nos Tur’. Meta di e proyekto aki ta pa komunidat huntu ku e mundu komersial, edukashon, gruponan sosial, di salú i otro gruponan di importansha den nos komunidat, yuda solushoná den un forma kolektivo, duradero i struktural e problema di sangura.
Último 5 añanan pueblo di Kòrsou a eksperenshá dos epidemia ku a keda okashoná pa e sangura Aedes aegypti. Ta trata aki di e malesanan Chikungunya i Zika. I no lubidá e malesa di Dengue ku semper bai ta mei mei di nos i ta drumi warda oportunidat pa keda plamá pa e mesun sangura.
E sangura aki solamente lo keda eliminá di un manera duradero tanten nos keda kòrda e dolónan ku e sanguranan aki a kousa den pasado. Ainda tin hende ta sinti e efektonan di e malesanan di Chikungunya, tambe e pèrdidanan grandi kalkulá na orarionan produktivo di trabou kousá dor di e sangura Aedes aegypti. Si nos tur, esta komunidat kompletu, sigui instrukshonnan spesífiko pa kita òf laga kita artefaktonan manera bleki, tayer, baki awa, artefaktonan doméstiko ku ta wanta awa, pòchi mata etcetera for di kaminda i stroba e sangura di pone su webunan, nos ta riba e bon kaminda pa kaba ku e sanguranan aki. Den dianan ku ta bai bin komunidat lo ripará vários aktividat relashoná ku kombatimentu di en partikular e sangura Aedes aegypti.
Ademas di e kòntròlnan diario di kontrolá kas-pa-kas pa wak si tin fokonan kaminda sangura ta brui, ekspertonan di THZ lo bai duna trainingnan dirigí na gruponan, lo bai tene seshonnan di informashon den bario, duna kursonan kòrtiku na skolnan i tambe na gruponan di importansha. Lo hasi uso di medionan soshal i komun. E seshonnan di training i informashon ta enserá: e kustumber di e sangura, kon esaki ta desaroyá i kiko mester hasi pa e sangura no desaroyá, kon malesa ta desaroyá den sangura i kon pa para e siklo di transmishon aki, kon por protehá bo mes kontra piká di sangura, kiko bo mester hasi ora bo tin problema ku sangura, kiko ta e bentahanan ora abo i/ òf bo bisiñanan no tin fokonan kaminda e sangura por pone su webu.
E strategia aki ta basá riba guianan establesé pa organisashonnan internashonal manera PAHO/ WHO. Kaminda komunidat mester di ayudo, Ministerio di SM&N ta pará kla pa duna esaki dor di duna instrukshon, informashon i eduká i tambe kaminda ta nesesario intervení. Pa mas informashon por tuma kontakto ku señor Leito via number di telefòn 432 2867.
###


text:
Paul McCartney
Sir James Paul McCartney, MBE (n . 18 di yüni 1942 na Liverpool) ta un musikó, kantante i kompositor ingles. Formalmente di e banda The Beatles (1960–1970) i Wings (1971–1981), McCartney ta un di e kantoutornan mas eksitoso den historia di musika popular, segun Guinness World Records.
McCartney a haña fama internashonal komo miembro di The Beatles, huntu ku John Lennon, George Harrison i Ringo Starr. McCartney i Lennon huntu a forma un di e partnershipnan mas famoso di mundu anto a skirbi un di e kantikanan mas konosi den historia di Rock. Despues di a bai for di The Beatles, McCartney a lansá un karera komo solista i a forma e banda Wings ku su prome kasá, Linda McCartney (neé Eastman) i kantante Denny Laine. McCartney ta aparese riba lista den e buki di Guinness komo "e musiko i kompositora ku mas eksitoso den historia di musika popular, ku 60 disko sertifika "Gold" anto benta di 100 míon single na Inglatera.


text:
ORANJESTAD, Aruba: Minister di Salud Publico, Cuido di Nos Grandinan y Deporte, Dr. Carlos “Alex” Schwengle hunto cu Fundacion Lotto pa Deporte (FLpD) a reuni cu Arawak Club na e restaurant Mi Dudu, unda cu a celebra cu nan 25 aña di existencia. E evento tabata uno ameno y tur hende presente a disfruta di e anochi aki.
E evento tabata pa duna pa duna atencion na e 25 aña di celebracion di e existencia di Arawak Dam Club, cual club ta den e proceso di bira un federacion. A duna un aprecio na e club pe bon trabou durante 25 aña. Ministerio di Deporte hunto cu FLpD y Aruba Sport Unie (ASU) kier sostene nan y pa yuda stimula e deporte mental mas ainda.
Minister Schwengle tabata sumamente cu e anochi aki y hunto cu FLpD a duna plakkaat na algun miembro di directiva di Arawak. E miembronan di directiva ta president Mario F. Jansen, tesorero Denis C. Berkel, secretario Octavio Croes, notario (hoben) Rolin Croes y notario (material) Cesar Marquez. E buki di Sportvisie Aruba 2017-2027 a keda entrega na Mario Jansen pa asina e haya sa mas riba e vision cu Minister Schwengle tin pa cu deporte despues di a firma e letter of intent.
Un gradicimento a bay na ASU pa a tuma semper iniciativa pa duna espacio na deporte cu no ta registra na Organisacion Olimpico, pero cu den e pensamento cu e tin un balor agrega na e formacion di hubentud. Aki nos ta referi na weganan manera dam, ahedres y domino. Ta cu satisfacion a dicidi na duna e elogio aki na e club cu pa 25 aña a sa di yuda na e formacion di hobennan.


text:
Sanikolas i Su Amigunan lo yega Korsou Virtual dia 20 Di November 2021
Written by Khalil Guribaldi on 21 September, 2021
Willemstad -Direktor Khalil Guribaldi a sostene un Entervista Ku Vice Presidente Di Fundashon ESE Senor Elvis Reed I Tambe Ku Tio Gino Sille kual ku ta Bosero Di Fundashon ESE,Fundashon ESE a indika na Pueblo Di Korsou ku dia 20 di november 2021 Sanikolas i Su Amigunan lo ta na korsou ,FundashonESE tambe a indika ku nan ta kontentu ku Minister di Enseñansa, Siensia, Kultura & Deporte Sithree Heydoorn a dunan e oportunidat pa por hasi e yegada virtualmente .Vice Presidente Elvis Reed a bisa den e programa “Sanikolas ta Keda Biba” ku ta un honor pa Fundashon ESE, trese Sanikolaas un biaha mas Korsou via e dos kanalnan di televishon, kanal 8 Telecuracao i kanal 13 TV Direct, pa tur nos muchanan di Korsou. E yegada di Sanikolas i tur su Amigunan dia 20 di november 2021.Fundashon ESE a indika tambe ku pronto lo duna mas informashon di e yagada Vice Presidente Di Fundashon ESE Senor Elvis Reed Reed a bisa ku e telenovela di E Bapor Informativo ku lo pasa tur atardi kuminsando for di 11 di november te ku 6 di december na TeleCuraçao.


text:
KRALENDIJK – Un kliente di TELBO di bario Kibrahacha ta hopi malkontentu ku servisio di TELBO. Alvin a presentá na ofisina di Radio Live 99.9 FM pa ekspresá su malkontentu pa e servisio di TELBO. “E problema ta ku TELBO a pone un kabel riba tera i konstantemente outo ta pasa ariba i destrosá e kabel. A informá TELBO di e situashon debí ku e señal di televishon i Internèt no ta funshoná bon pasobra e kabel ta kibra. Nan a bisa ku ta bai atendé e kabel sinembargo nan no a asumí nan responsabilidat. Mi mes a bai na ofisina di TELBO i aya mi a blòkia e entrada pa mustra nan ku e trato ku nan ta duna, no ta korekto. Momentu ku un persona ta keda sin paga TELBO, ku nan rason ta deskonektábo for di sistema loke ta nan derecho. Pues ami sèmper a paga bon i mi tin derecho pa haña servisio korekto. Loke TELBO ta hasi ta abusá di kliente.
Servisio ta laga hopi di deseá. Nan ta drech’é awe mayan e ta daña, debí ku outo ta pasa riba e kabel i kibr’é,”Alvin a konta. El a bisa nan ku e ta bai Radio Live 99.9 FM pa públikamente menshoná e mal servisio di TELBO pa kliente.


text: Diasabra atardi a drenta informe di un accidente cu hende herida na Piedra Plat na e crusada banda di Weng Kee, mesora a dirigi tanto polis como ambulans pa e sitio. Na yegada di a patruya a bin constata cu aki un chauffer di un Hyundai Tucson no a duna preferencia na un Hyundai Elantra coriendo riba caminda grandi bayendo pabao. E chauffeur di e Elantra a purba brake pero no a logra scapa di e accident. E impacto tabata uno fuerta y semi-frontal un dama cu a resulta herida a ser trata pa ambulans.


text:
Diamars mainta a drenta informe di cu un truck a ranca waya di coriente cu CableTV y a kibra palo di lus, mesora a dirigi un patruya na e sitio. Ma yegada di e patruya a bin compronde cu un truck basta halto a pasa ranca e wayanan y esaki a kibra e palo di lus. Elmar a ser avisa pa bin haci e reparacion. Afortunadamente ningun hende a resulta herida.
0 thoughts on “Truck a pasa ranca waya y a kibra palo di lus na Paraguana”
-
Semper ora di carga halto, mester pone hende atras pa calcula e haltura di e wayanan.


text:
Bo tin problema regularmente ku drumimentu?
Biba Salu - Porehempel ta dos or marduga y ya bo tin un par di ora kaba den kama sin por pega sonjo, y manjan ku Dios ke bo tin un runion of un examen masha masha importante.
Un ora despues ahinda wowo nan ta mira aki aya sin por sera pa kaba, y alfin y alkabo falta nèt un par di ora pa bo wèker bai zona.
Kasi sigur abo ku tin problema ku drumimentu ta rekonose tur e situashon ku mi a kaba di trese dilanti ei.
Y mi por magina mi ku bo ta sinti bo hopi fèrfelú den e situashon ei.
Boso por purba kontesta e pregunta nan ku mi ta bai menshona aki prome boso sugui lesa.
- bo lo ke drumi miho?
- bo sa pasa ora nan largu lanta sin por hanja sonjo?
- bo sa lanta varios bia den anochi?
- bo ta drumi malu varios bia den siman?
- bo sa dura hopi riba kama prome bo por pega sonjo?
Si boso a kontesta majoria di e pregunta nan ariba menshona ku SI , anto a yega momentu ku bo tin ku buska yudansa di boso dòkter di kas of specialista riba e tereno ku mi a kaba di menshoná.
Paso ku ta asina ei nan mester bai analisa kiko ta bo problema en realidat.
Por tin diferente motibu, ata mi ta bai menshona algun di nan aki:
- bo por ta sufri di un di e kategoria nan di ADHD.
- bo por tin problema nan Emoshonal.
- bo por tin problema Hormonal
- bo por tin problema Psygologico
- bo por tin problema Mental.
Y den mayoria di e kaso nan ku mi a menshona ei bo mes komo persona no ta of no por rekonose, te pa bo por asepta ku bo ta sufri di un di e sintoma nan ariba menshona ei.
Bo mester tene bon kuenta ora bo tin problema ku drumimentu paso sigun tempu ta desaroya su mes e situashon ta bira mas frustrante y delikado.
Aki mi ta bai menshona algun di e problema y efecto nan negativo ku mayoria persona ku tin problema ku drumimentu sa y ta hanjé konfronta kuné.
Algun problema y efecto nan negativo pa ku insomnio.
- efecto negativo riba bo sistema emoshonal.
- efecto negativo riba bo aktitut / karakter.
- efecto negativo riba bo funshonamentu na bo trabòu skòl ect. ect.
- efecto negativo riba bo Libido(bo deseo den sex).
- efecto negativo riba bo kosentrashon.
Si bo tin problema ku drumimentu bo mester ta masha konsekuente den bo bida diario, prinsipalmente pa ku bo functionamentu den trankurso di dia. Pasombra si porehèmpel bo ta un chaufùr di trùk, of bo tin ku kore kaminda nan largu pa bai trabòu y regresa bo kas, bo por bira un peliger pa trafico.
Y na bo trabòu, konsentrashon lo kuminsa laga hopi di desea poko poko.
Pesei mi lo kier hasi uzo di e oportunidat aki pa kurashá bo y bisa bo ku si bo ta sufri di e problema aki, ya basta dia kaba ku bo no tin speransa pa solushon.
No desespera paso tin solushon sigur pa e problema aki, y mas lihé bo tume na kuenta , e chèns di tin exsito ta grandi.
E prome stap ku bo tin ku tuma ta pa kambia bo idiologiá of kustumber nan negativo ku por influhensha bo desarollo positivo pa ku bo problema di insomnio.
Ata aki algun 10 tip pa boso por yega na e transformashon adekuá pa ku boso problema.
- purba di bebe menos kòfi den transkurso di dia, ku ta posibel stòp ku koffie difinitivamente.
- Evita bibida nan ku ta kontené cafeina, porehempèl Coca Cola y Red Bull.
- evita bibida/liqidó nan kolor kòra.
- Bishita bo Dr. di kas pa e por laga bo bai hasi un tèst di ADHD.
- Ventilá bo kas/ kamber frekuentementé.
- purba di no hasi dùtje(tira un kabes di sonjo) den transkurso di dia.
- baha man poko poko ku bebementu di remedi ku bo ta uzando pa hanja sonjo y despues purba stòp mes ku nan.
- zòrg pa un bon sirkulashon di sanger, y un bon oksigeno pa bo sèlèbré den transkurso di dia.
- bebe thee di kamillebloem ½ ora of 1 ora prome ku bo bai drumi.
- bebe lechi ku honing ½ ora of 1 ora prome ku bo bai drumi.
Nos fíèl sintonisante nan te aki mi tip nan ku por yuda boso den boso traiektorio pa miho forma di drumi. Y e tema pa e luna aki.
Mi ta spera ku e informashon y konsego nan de e artikulo aki lo ta di gran importansha, pa kada un di boso.


text:
Gobierno y sindicatonan a delibera riba aporte pa solidaridad
Diabierna ultimo Gobierno a reuni cu sindicatonan cu ta representa empleadonan y pensionadonan di Gobierno, di companianan estatal y di fundacionnan subsidia, TOPA, SEPPA, SADA, SPA, SIMAR, SIMBA, STA, FTA, STT, UEA, ALVAST, SIWA, OPPA, AVB, SABA. E reunion a bay desde sala di Conseho di Minister, via forma digital cu e mayoria di representantenan sindical.
Minister Presidente Evelyn Wever-Croes a indica cu e crisis aki a dal nos tur fuerte pero cu e tin tur confiansa cu si nos uni, nos lo sali afo. Y a haci un apelacion na sindicato pa duna muestra di solidarismo.
Minister di Finansas Xiomara Maduro a duna un presentacion di e realidad nobo, cu e GDP lo cay cu 44% e aña aki, debi cu 80% di ingreso di pais Aruba ta cay. No mester lubida cu e gastonan pa bringa e crisis di salud tambe tin un costo halto. Por bisa cu Pais Aruba ta bancarota manera e situacion ta awor y e unico forma pa sali afo ta cu ayudo di Hulanda. Pero prome nos mester baha nos gastonan sino nos no lo haya ayudo di Hulanda.
Minister di Labor a expresa cu esaki ta e prijs cu mester wordo paga pa cada trahado di Gobierno y entidadnan di Gobierno, por mantene nan trabou y a pidi sindicatonan pa yuda Gobierno pa por yega na fondo pa rescata nos pais. Sin ayudo di Hulanda dentro di algun siman no tin placa mas pa paga salario di ningun trahado publico.
PROPOSICION: E proposicion di corta gasto a wordo presenta na sindicato.
• Salario di Minister, Parlamentario, conseheronan di Gobierno y directornan di empresanan estatal: ta corta cu 10%.
• Salario di demas empleado publico, di fundacionnan subsidia y empresanan estatal: ta corta cu 5%
• Vakantieuitkering, bonus, premies pa empleado y pensionadonan di Gobierno, fundacionnan y empresanan estatal: ta corta cu 50%
Si bo con ta esakinan hunto, e ta un cortamento total di 12.6% di empleadonan y 15% di minister, parlamentarionan y directornan di companianan
Aparte di esey lo corta den demas gasto di presupuesto, entre otro gastonan di biahe, di representacion, di consehonan externo y di mercadeo, tambe den e Sociaal Crisis Plan.
Esaki mester contribui cu 91 miyon florin como un aporte di solidaridad di sector publico na e 37 mil personanan cu ta perde trabou debi na e crisis.
Sindicatonan a indica cu nan mester papia cu nan miembronan. Tambe nan a pidi ministernan pa entrega mas di loke a wordo proponi, riba cual Gobierno a bisa cu lo haci esaki. Tambe nan a pidi pa yuda baha costo di bida door di mas control den supermercadonan y door di delibera cu Astec y companianan importador pa baha nan gastonan.
Minister Presidente a gradici sindicatonan pa nan aporte y pa nan sugerencianan y a enfatisa cu ta sacrificionan grandi nos cada un mester haci pa hiba nos pais padilanti y ta aprecia cu sindicatonan tambe ta dispuesto di considera pa duna un aporte di solidaridad. E reunion lo continua dialuna, Minister Presidente a indica.


text:
A firma acuerdo di coperashon entre Aruba Airport Authority N.V. y Universidad di Aruba
ORANJESTAD - Aruba Airport Authority N.V. (AAA), representa door di su CEO Joost Meijs y Director Safety Security and Regulatory Compliance Angeline Flemming, recientemente a firma un acuerdo di coperashon cu Universidad di Aruba (UA) representa door di Eric Mijts.
E acuerdo su meta ta pa desaroya actividadnan hunto y crea espacio pa colaboracion den areanan di educashon, investigashon, servicio comunitario y pa intercambia oportunidad.
AAA su CEO Joost Meijs a indica cu sostenibilidad den tur faceta lo ta AAA su principio pa guia con Aeropuerto Internacional Reina Beatrix (AUA Airport) ta haci negoshi den e añanan na caminda. Mirando cu Aruba ta parti di e comunidad mundial, AAA a scohe pa accepta e Metanan di Desaroyo Sostenibel cu Nacionnan Uni a implementa. “E crisis di Covid a mustra nos cu entidadnan cu no ta pone enfoke riba sostenibilidad a largo plaso den tur aspecto di nan negoshi, no lo sobrebibi e crisis”, segun CEO di AAA.
E acuerdo aki ta di suma importancia pa e “Sustainable Island Solutions” por medio di e programa di Sciencia, Tecnologia, Ingenieria y Matematica (SISSTEM) na UA. Eric Mijts di UA a splica cu colaboracion entre UA y sector priva ta esencial pa crea flexibilidad pa desaroyo sostenibel y pa crea oportunidad pa studiantenan riba nivel internacional den e contexto Arubiano. “Den e sentido einan nos ta mira AAA como un fit ideal pa colabora riba diferente proyecto di sostenibilidad y inovashon,” asina Mijts a expresa durante e ceremonia di firmamento.
UA y AAA inicialmente lo colabora riba e topiconan di “Autonomous Aviation”, “Building Sustainability” y “Sustainable Landscaping.”